Fysioterapeutin lauantai- ja viikonlopputyö -näyttöön perustuva fysioterapia Kuopion Yliopistollisessa Sairaalassa - Theseus\nFysioterapeutin lauantai- ja viikonlopputyö -näyttöön perustuva fysioterapia Kuopion Yliopistollisessa Sairaalassa\nLukin-Haatainen, Tiina (2020)\nNäyttöön perustuva toiminta (NPT) on kokonaisvaltaista toimintaa, jonka tarkoituksena on taata turvallinen ja tasalaatuinen hoito hoitopaikasta tai työntekijästä riippumatta. Suomessa näyttöön perustavan toiminnan velvoite perustuu lakeihin ja asetuksiin. Tästä syystä fysioterapian tulee olla näyttöön perustuvaa, laadukasta ja asianmukaista. Kuopion yliopistollisessa sairaalassa (KYS) fysioterapeutit antavat palveluja useiden erikoisalojen vuodeosastoille ja poliklinikoille. Arkisin palveluita annetaan lähes kaikille erikoisaloille. Lauantai- ja viikonlopputyössä palveluita tarjotaan pienemmälle määrälle erikoisaloja ja viikonlopun aikana työssä on vain kaksi fysioterapeuttia.\nTämän opinnäytetyön tarkoituksena oli kehittää KYS:ssa toteutettavaa fysioterapeuttien lauantai- ja viikonlopputyötä Lean -menetelmää käyttäen. Työssä kartoitettiin lauantai- ja viikonlopputyön nykytila, niissä ilmenevät ongelmat ja juurisyyt, miten lauantai- ja viikonlopputyötä voidaan kehittää ja toteutuuko näyttöön perustuva fysioterapia lauantai- ja viikonlopputyössä. Työssä käytettiin työpajatyöskentelyä ja lyhyen kokeilujakson jälkeen toteutumista arvioitiin ryhmähaastattelulla.\nMuihin esille nousseisiin ongelmiin, kuten viikonlopputyöntekijöiden kuormittumiseen lähdettiin tämän kehittämistyönaikana hakemaan erilaisia ratkaisumalleja työntekijöiden uudelleen resursoinnin kautta. Kehittämistyön tuloksena voidaan todeta, selkeillä ja ajantasaisilla työohjeilla on merkitystä työn sujuvuuteen, laatuun ja hukan poistamiseen. Selkeästi kuvatulla fysioterapialla työ standardisoidaan, työn laatu paranee ja vaihtelu vähenee. Näyttöön perustuvan tiedon valossa lauantai- ja viikonlopputyö on näyttöön perustuvaa, pois lukien neurologisten potilaiden fysioterapia. Lauantai- ja viikonlopputyön kehittäminen on jatkuvan kehittämisen prosessi.


Palvelut Archives — ProDerma Clinic Oy\n7 eri hoitoa 8 eri hoitoa 2 eri hoitoa\nNeulausta käytettäessä ihoon pistetään hyvin pienellä neulalla mesoterapiauutteita käsiteltäville hoitoalueille. Vaikuttavat aineet viedään ihoon sarjapistoksilla. Hoidossa käytettävät uutteet valitaan ihotyypin ja mahdollisen iho-ongelman mukaan. Kuivalle iholle on omat uutteensa, pigmenttimuutoksiin taipuvaista ihoa puolestaan käsitellään erilaisilla mesoterapiauutteilla. Usein käytetään erilaisia antioksidanttisia seerumeita sekä peptidiliuoksia. Useimmissa mesoterapiauutteissa on mukana hyaluronihappoa, jolla parannetaan ihon kosteustasapainoa ja elvytetään pintakuivaa ihoa. Säännöllinen mesoterapiahoito auttaa ennaltaehkäisemään…\n7 eri hoitoa 8 eri hoitoa\nTimanttihionnalla voidaan palauttaa ihon hehkeys ja terveempi väri poistamalla ihon pinnalle jäänyt ylimääräinen talikertymän sekä kuiva ja kuollut solukerros. Kun ihon pinnalta on poistettu huokosiin kertyneet epäpuhtaudet, myös ihonhoitotuotteet imeytyvät paremmin. Timanttihionta tasoittaa ja kirkastaa ihon väriä ja uudistaa ja kiinteyttää ihoa. Se myös tasoittaa juonteita ja vaalentaa pigmenttimuutoksia. Hoito sopii kaikille ihotyypeille iästä riippumatta. Ikääntyminen lisää ihon pinnalle kuivaa…\nL PRP-hoidossa eli kasvutekijähoidossa potilaan omasta verestä erotellaan plasma, joka sisältää runsaasti niin kutsuttuja kasvutekijöitä. Plasmassa olevat kasvutekijät voidaan pistää neulalla halutuille hoitoalueille ihoon sekä uurteisiin täyteaineen tavoin. Kasvutekijät aktivoivat solujen toimintaa, virkistävät ja elvyttävät ihoa ja kohottavat ihon juonteita ja uurteita. Hoitotuloksen voi nähdä osittain heti, ja lopullinen tulos saavutetaan muutamien viikkojen kuluessa. PRP-hoitoa suositellaan sarjahoitona tai 3 hoitokerran…\nKemiallisilla kuorintahoidoilla voidaan hoitaa hyvin erilaisia iho-ongelmia ja tehdä ihotyypille sopiva yksilöllinen hoitosuunnitelma. Asiakkaan tarpeet ja toiveet määrittävät hoidon voimakkuuden − kuorinta voidaan tehdä kevyenä tai voimakkaampana. Kevyempi, elvyttävä kuorinta sopii erityisesti kuivalle ja atooppiselle iholle tai hyvin herkälle iholle. Kaikille ihotyypeille kevyt kemiallinen kuorintahoito soveltuu erinomaisesti esimerkiksi juuri ennen juhlia kirkastamaan ja virkistämään ihoa. Kevyempi kuorinta voidaan hyvin…\nMesoterapia elvyttää ihoa ja aktivoi ihosolujen toimintaa ja uusiutumista. Mesoterapiahoidossa ihoon imeytetään erilaisia uutteita, vitamiineja ja antioksidantteja. Hoitosuunnitelman perusteella mesoterapiaa voidaan hyödyntää usealla eri tavalla. Syvävaikutteista mesoterapiahoitoa tehdään neulauksella, mutta mesoterapia soveltuu myös erinomaisesti kuorinnan tai hionnan jälkeen ihoa elvyttävänä hoitona.


ALDO - Ystäväpäivä yökylä (2:03)\nYstävykset päättävät leipoa, mutta kokevat yllätyksen. Ystävyys: Ystävykset pitää hauskaa, kun he ovat yökylässä. Paikkakunta: Turku Tekijät: Alina van Herden, 10 (näyttelijä, ohjaaja, kuvaaja) Doris Kulmala, 10 (näyttelijä, ohjaaja, leikkaaja) Kamera: I pad Leikkausohjelma: I movie\nKokkaaja - Mustikkamuffinssit (2:57)\nElokuvassa valmistetaan mustikkamuffinsseja, joita viedään myös kaverille. Ystävyys: Valmiita muffinsseja viedään myös kaverille. Paikkakunta: Pirkkala Tekijät: Oona Junttila, 11 (näyttelijä, ohjaaja, kuvaaja, äänittäjä, leikkaaja, käsikirjoittaja) Kamera: iPhone 4 s Leikkausohjelma: iMovie\nR.O.S - Ystävykset (3:29)\nElokuva kertoo tytöstä, joka on yksinäinen ja koulukiusattu, kunnes kylään muuttaa uusi tyttö....... Ystävyys: Kiusattu saa ystävän. Paikkakunta: Viinijärvi Tekijät: Roosa-Kaisa Varis, 12 (näyttelijä, ohjaaja, kuvaaja, leikkaaja, käsikirjoittaja, puvustaja/maskeeraaja) Saara Hyvärinen, 12 (näyttelijä, kuvaaja, äänittäjä, käsikirjoittaja, muu avustaja) Olivia Eronen, 12 (näyttelijä, ohjaaja, kuvaaja, käsikirjoittaja) Siiri Leinonen, 12 (näyttelijä, muu avustaja) Viivi Numminen, 12 (näyttelijä, […]\nAnimenaattorit - TTJ Tylsä Telepaattinen Jälki-istunto (1:05)\nTytöt joutuvat jälki-istuntoon ja heille tulee tylsää. Ystävyys: Neljä ystävystä ovat kaikki joutuneet yhdessä jälki-istuntoon. Sekä kaksi heistä keskustelee telepaattisesti. Paikkakunta: Viinijärvi Tekijät: Helka Joanna Kontkanen, 12 (äänittäjä, käsikirjoittaja, muu avustaja) Vilma-Alina Lampijoki, 12 (äänittäjä, leikkaaja, käsikirjoittaja, muu avustaja) Viivi Anniina Numminen, 12 (äänittäjä, leikkaaja, käsikirjoittaja, muu avustaja) Kamera: Ei käytetty Leikkausohjelma: KineMaster\nSnif Snif - Kellin ja Suskin ystävyys dokumentti (3:43)\nElokuva kertoo 8 vuotta kestäneestä ystävyydestä. Ystävyys: Näytetään kahden tytön ystävyyttä. Paikkakunta: Nummela Tekijät: Kelli Merisalu, 13 (näyttelijä, ohjaaja, kuvaaja, äänittäjä, leikkaaja, käsikirjoittaja) Susanna Suomalainen, 14 (näyttelijä, äänittäjä, leikkaaja, käsikirjoittaja) Kamera: Iphone 5s Leikkausohjelma: I Movie\nPopcorn studio - Jääkauden tytöt (1:02)\nKaksi tyttöä ystävystyvät ja menevät rannalle. He tippuvat hiekan alla olevaan aikakoneeseen. Ystävyys: Kun tytöt ystävystyvät muinaisiin tyttöihin. Paikkakunta: Järvenpää Tekijät: Pihla Härmä, 9 (ohjaaja, kuvaaja, äänittäjä, leikkaaja, käsikirjoittaja) Kamera: Ipad Leikkausohjelma: iMovie\nKaverukset - Ikuinen ystävyys (3:45)\nYstävykset ratsastelevat ja heille tulee erimielisyyksiä. He saavat kuitenkin sovittua riidan ja ystävyys jatkuu ikuisesti. Ystävyys: Ystävykset harrastavat yhdessä ja saavat selvitettyä asiat vaikka tulisi riitaa. Paikkakunta: Savonlinna Tekijät: Moona Laamanen, 9 (näyttelijä, leikkaaja, käsikirjoittaja) Vappu Hartikainen, (näyttelijä, ohjaaja, leikkaaja) Venny Hartikainen, 12 (kuvaaja) Kamera: iPad Leikkausohjelma: iMovie\nMoision Neloset - Ystävyyden opettajat (2:35)\nPaha opettaja saa potkut. Hyvä ope auttaa pahaa opea tulemaan kiltiksi. Ystävyys: Ystävä auttaa pääsemään takaisin töihin. Paikkakunta: Turku Tekijät: Vetti Åfelt, 10 (kuvaaja, käsikirjoittaja) Simo Laakso, 10 (näyttelijä, kuvaaja, leikkaaja, käsikirjoittaja) Akseli aaltonen, 11 (näyttelijä, ohjaaja) Alex Ylijoki, 11 (näyttelijä, kuvaaja, käsikirjoittaja) Valle Sainisto, 10 (näyttelijä, kuvaaja, käsikirjoittaja) Kamera: iPad Leikkausohjelma: iMovie\nKaverukset M&E - Ystävyys? (3:28)\nBella ja Kia ovat ystävyksiä, mutta Kia päättää julkaista tyhmiä kuvia Bellasta ilman lupaa. Ystävyys: Ystävät sopivat aina riitansa ja he eivät laita kavereista kuvia nettiin ilman lupaa. Paikkakunta: Liminka Tekijät: Ella-Maria Österman, 11 (näyttelijä, ohjaaja, kuvaaja, äänittäjä, käsikirjoittaja) Maiju Haarala, 12 (näyttelijä, ohjaaja, kuvaaja, äänittäjä, leikkaaja, käsikirjoittaja) Kamera: Olympus stylus e2 Leikkausohjelma: Vegaspro 14 […]\nSivu 30 / 121


Alkukesästä 90 vuotta täyttänyt Yrjö Mäkäräinen viihtyy tietokoneen äärellä. Hän lienee Puolangan vanhimpia ellei jopa vanhin tietokonenörtti. Hän on muutenkin virkeä seniori, joka hoitelee omat asiansa varsin tyylikkäästi. Hänen askeleensa on keveä, ja hän huolehtii itse kauppaostokset ja muutkin asiat. Omalla autolla hän on ajellut viime kesään saakka.\n- Nyt autoni on seisontavakuutuksessa Ylitalon autotallissa, ja tulevana toukokuuna ratkeaa, antavatko ne minun vielä ajella jatkossakin, Yrjö naurahti veitikkamaisesti ja kertoi isänsä aikoinaan ostaneen auton paljon ennen kuin kävi hakemassa ajokortin Kajaanista.\n- Salmi oli sanonut, että näytäthän tuota osaavan ajaa, kun pääsit tännekin ajamalla. Oli antanut kortin ja laittanut vielä leiman perään.\nYrjö Mäkäräinen kertoi hankkineensa tietokoneen vuosia sitten. Sen jälkeen hän on opiskellut itse ja hankkinut tietoa ja neuvoa tietokoneen käyttöön ammattilaisen opastuksella.\nNiinpä häneltä onnistuu sähköpostien lukeminen ja niiden lähettäminen sekä muun datan katseleminen. Joitakin asioita hän tulostelee, jotta hän voi lukea niitä papereista.\nYrjö muutti marraskuun puolivälissä vuokralle Rantakadulle rivitaloyksiöön. Hän kertoi viihtyvänsä yksiössä hyvin ja että hän ei ole kokenut yksinäisyyttä, koska hän voi seurata elämänmenoa televisiosta ja tietokoneelta.\n- Kotini on tämän talviajan kylmillään. En ole kokenut kirkolle muuttoa vaikeana päätöksenä, sillä kevään tullen on tarkoitukseni palata kesäksi takaisin kotiini.\nYrjö Mäkäräisen kuulumisista enemmän 17. helmikuuta ilmestyneessä Puolanka-lehdessä.


Tarjonnan rajoittaminen arkkitehtuurikilpailusääntöjen soveltamisessa – Kilpailu- ja kuluttajavirasto\nTarjonnan rajoittaminen arkkitehtuurikilpailusääntöjen soveltamisessa\nSuomen Arkkitehtiliitto – Finlands Arkitektförbund ry SAFA\nKilpailuvirasto määräsi Suomen Arkkitehtiliiton (SAFA) lopettamaan menettelyn, jolla estettiin liiton jäseniä osallistumasta muihin kuin liiton konsultoimiin tai hyväksymiin kansallisiin arkkitehtuurikilpailuihin. Kieltoa tehostettiin 11.10.2004 annetussa päätöksessä 60 000 euron uhkasakolla.\nSAFA on 22.9.2008 ilmoittanut peruuttavansa markkinaoikeudelle tekemänsä valituksen Kilpailuviraston päätöksestä. Tämän vuoksi lausunnon antaminen valituksesta raukeaa. Samalla raukeaa myös markkinaoikeuden 20.12.2004 asiassa määräämä väliaikainen täytäntöönpanokielto.\nDnro 669/61/02, 11.10.2004\nSuomen Arkkitehtiliitto – Finlands Arkitektförbund ry SAFA, Helsinki\nLappeenrannan seudun opiskelija-asunto-säätiö sr, Lappeenranta\nSuomen Opiskelija-asunnot Oy, Helsinki\nArkkitehtitoimisto Mikko Heikkilä Oy, Lappeenranta\nArkkitehtistudio Vuorinen Oy, Lappeenranta\nMaa ja Vesi Oy, Lappeenranta\nKilpailuvirasto määrää Suomen Arkkitehtiliitto – Finlands Arkitektförbund ry SAFAn (jäljempänä SAFA) 60.000 euron sakon uhalla lopettamaan kilpailunrajoituslain 4 §:ssä kielletyn menettelyn, jossa SAFAn soveltamat arkkitehtuurikilpailusäännöt estävät SAFAn jäseniä osallistumasta muihin kuin SAFAn konsultoimiin tai hyväksymiin kansallisiin arkkitehtuurikilpailuihin. SAFAn menettelyssä on kyse tarjonnan rajoittamisesta, joka merkittävästi vääristää kilpailua suunnittelupalvelujen markkinoilla. Kielletty menettely on lopetettava viimeistään 30 päivän kuluttua tämän päätöksen antamisesta. Kilpailuviraston kilpailunrajoituslain 13 §:n nojalla antamaa päätöstä on valituksesta huolimatta noudatettava, jollei markkinaoikeus toisin määrää.\nSuomen Opiskelija-asunnot Oy ja Lappeenrannan seudun opiskelija-asunto-säätiö s.r. (jäljempänä LOAS) ovat 31.7.2002 saapuneella toimenpidepyynnöllä pyytäneet Kilpailuvirastoa selvittämään, ovatko SAFAn jäsenistöä velvoittavat kilpailusäännöt kilpailunrajoituslain mukaisia. Myös kolme Lappeenrantalaista arkkitehtitoimistoa, Arkkitehtitoimisto Mikko Heikkilä Oy, Arkkitehtistudio Vuorinen Oy ja Maa ja Vesi Oy, ovat 21.1.2003 saapuneella yhteisellä toimenpidepyynnöllä pyytäneet virastoa selvittämään samaa asiaa.\nToimenpidepyyntöjen tekijät katsovat, että SAFAn kilpailusäännöt ovat kilpailunrajoituslain vastaisia siltä osin kun ne rajoittavat SAFAn jäseninä olevien arkkitehtien osallistumista kaikkeen rakennusten suunnittelutoimintaan Suomessa. Esimerkkeinä kilpailunrajoituksen konkreettisesta toteuttamisesta tuotiin esiin LOASin keväällä 2001 järjestämä rakennussuunnittelukilpailu, johon osallistuneet SAFAn jäsenet menettivät jäsenoikeutensa määräajaksi sekä Miehikkälän kunnan syksyllä 2001 järjestämä kilpailu, johon SAFA kielsi jäseniään osallistumasta lähettämällään tiedonannolla. Rakennuttaja- ja suunnitteluttajaosapuolen kannalta SAFAn kilpailusäännöt aiheuttavat merkittäviä lisäkustannuksia ja hankkeen toteuttamisaikataulun venymistä sekä erityisesti vaikeuttavat niiden mahdollisuuksia käyttää SAFAn ulkopuolisissa kilpailuissa koko Suomen rakennussuunnittelijoiden parhaimmistoa.\n5.1 Asian selvittäminen\nKilpailuvirasto on toimittanut SAFAlle asiassa vastinepyynnöt 4.12.2002 ja 31.12.2003. SAFA on toimittanut virastolle vastineet 24.1.2003, 12.9.2003 ja 20.2.2004 sekä lausunnon 19.5.2004. SAFA on antanut suullisia selvityksiä Kilpailuvirastossa 21.1.2003 ja 19.3.2004. Toimenpidepyynnön tekijät ovat toimittaneet virastolle kirjallisia selvityksiä 7.5.2003 ja 12.11.2003. Kilpailuvirasto on toimittanut SAFAlle päätösluonnoksen 27.7.2004 ja täydennyksen päätösluonnokseen 27.9.2004. SAFA on antanut 20.8.2004 ja 5.10.2004 lausuntonsa päätösluonnoksesta.\nKilpailuvirastolle ovat asiassa toimittaneet lausuntoja Hartela Oy 19.9.2003, Suomen Kuntaliitto 30.9.2003 ja 13.5.2004, Ylöjärven kaupunki 27.4.2004, Turun Ylioppilaskyläsäätiö 30.4.2004, Kemin kaupunki ja Senaatti-kiinteistöt 4.5.2004, Porvoon kaupunki 5.5.2004, Oulun kaupunki, Joensuun kaupunki, Helsingin seudun opiskelija-asuntosäätiö HOAS ja Lappeenrannan seudun opiskelija-asuntosäätiö LOAS 6.5.2004, Suomen toimitila- ja rakennuttajaliitto RAKLI ry/ Rakennuttajatoimistojen liitto RTL ry (yhteinen lausunto), VVO Rakennuttaja Oy ja Sato-yhtiöt 7.5.2004, Tampereen kaupunki 14.5.2004, Espoon kaupunki (puhelimitse) 31.5.2004, Kuusamon kaupunki 1.6.2004 ja Vaasan kaupunki 21.6.2004.\n5.2 Suomen Arkkitehtiliitto – Finlands Arkitektförbund ry SAFA\nSuomen Arkkitehtiliitto – Finlands Arkitektförbund ry SAFA on vuonna 1892 perustettu ammatillisaatteellinen yhdistys, jonka jäsenenä on yhdistyksen kotisivujen mukaan 2720 korkeakoulututkinnon suorittanutta arkkitehtia ja 668 opiskelijajäsentä. Arviolta 80 % Suomen korkeakoulu-arkkitehdeista on SAFAn jäseniä. Yhdistyksen tarkoituksena on sen sääntöjen mukaan kannustaa jäseniään toteuttamaan ihmisen ympäristösuhteita eheyttävän ja yhdyskuntarakenteita parantavan rakennustaiteen tavoitteita. Tarkoituksensa toteuttamiseksi SAFA toimii arkkitehtien ammatillisena yhdyssiteenä sekä edistää ja turvaa jäsentensä yleisiä ja yhteisiä ammatillisia toimintaedellytyksiä. Muun toiminnan ohella SAFA konsultoi niin julkisia kuin yksityisiäkin tahoja niiden järjestäessä arkkitehtuurikilpailuja.\n5.3 SAFAn arkkitehtuurikilpailusäännöt\nSAFAn Suomessa järjestettäviä kansallisia arkkitehtuurikilpailuja varten antamien kilpailusääntöjen 1 §:n mukaan säännöissä tarkoitettu arkkitehtuurikilpailu on menettely, jossa kahdelta tai useammalta suunnittelijalta pyydetään samanaikaisesti ehdotus arkkitehdin toimialaan kuuluvasta suunnittelukohteesta. Arkkitehtuurikilpailu järjestetään yhteistyössä SAFAn kanssa, jonka puolesta kilpailuihin liittyviä asioita käsittelee kilpailuvaliokunta apunaan SAFAn kilpailusihteeri. Kilpailusääntöjen 1 §:n mukaan arkkitehtuurikilpailuissa noudatetaan Suomen Arkkitehtiliiton kilpailusääntöjä, mikä on myös edellytys sille, että liiton jäsen voi ottaa osaa kilpailuun tai toimia sen palkintolautakunnan jäsenenä.\nArkkitehtuurikilpailu voi olla kilpailutehtävän luonteen ja kilpailun järjestäjän tavoitteiden mukaan joko yleinen kilpailu tai kutsukilpailu. Edelleen kilpailut jaetaan luonteensa mukaan suunnittelukilpailuihin ja aatekilpailuihin. Suunnittelukilpailun tarkoituksena on löytää ratkaisu hankkeen jatkosuunnittelun pohjaksi sekä hankkeen suunnittelija. Aatekilpailun tarkoituksena on erilaisten ratkaisumahdollisuuksien kartoittaminen ja periaateratkaisun löytäminen jatkosuunnittelun ja hankkeeseen liittyvän päätöksenteon pohjaksi.\nArkkitehtuurikilpailussa järjestäjä muotoilee kilpailutehtävän, joka esitetään kilpailuohjelmassa. Osallistujat laativat ratkaisunsa asetettuun tehtävään, palkintolautakunta arvioi kilpailun tuloksen ja antaa suosituksensa jatkotoimenpiteiksi. Palkintolautakunnan äänten enemmistö on aina kilpailun järjestäjällä. Päätökset hankkeen toteuttamisesta ja suunnittelijavalinnasta tekee kilpailun järjestäjä. Kilpailun jälkeen kehitetään toteutettavaksi valittua ehdotusta palkintolautakunnan ohjeiden ja tilaajan tarkentuneiden tavoitteiden pohjalta. Yleisessä kilpailussa vain parhaiksi arvioidut ehdotukset palkitaan tai lunastetaan, kutsukilpailussa kaikille kutsutuille maksetaan samansuuruinen palkkio.\n5.4 SAFAn esittämät perustelut\nSAFA katsoo, että kilpailuehdotusten tekemisessä ei ole kysymys tarjoustoiminnasta, kilpailun järjestäjän ja kilpailijan välillä ei ole liikesuhdetta eivätkä arkkitehtuurikilpailusäännöt rajoita tuotantoa. Mikäli tulkittaisiin, että arkkitehtuurikilpailusäännöt rajoittaisivat tuotantoa, SAFAn mukaan rajoitukset ovat joka tapauksessa välttämättömiä teknisen ja taloudellisen kehityksen edistämiseksi ja tällöin kilpailunrajoituslain legaalipoikkeuksen piirissä.\nSAFA toteaa, että arkkitehtuurikilpailussa ei ole kysymys tarjoustoiminnasta eikä taloudellisesta kilpailusta siitä huolimatta, että kilpailu saattaa johtaa tarjousten pyytämiseen. Arkkitehtuurikilpailuissa ei ole kyse sellaisesta arkkitehtien tai muiden suunnittelijoiden välisestä kilpailuttamisesta, jolla pyrittäisiin suunnittelupalvelujen hintojen vertailuun tai muiden tilaajan kannalta kustannusrakenteeseen vaikuttavien seikkojen arviointiin. Kilpailuehdotus ei näin ollen ole suunnittelijan elinkeinotoiminnassa annettava tarjous.\nSAFA katsoo, että sen arkkitehtuurikilpailusäännöt eivät rajoita tuotantoa. Säännöt edellyttävät, että jäsenet osallistuvat kilpailuihin ainoastaan silloin, kun niissä on kyetty varmistamaan kilpailuehdotusten ammattimainen ja yhdenmukainen arviointi. SAFAn mielestä kilpailusääntöjen muuttaminen siten, että jäsenet saisivat osallistua haluamiinsa kilpailuihin, heikentäisi kansallisen rakennustaiteen päämäärien edistämistä ja siitä seuraisi kilpailujen tason laskeminen, jolloin rakennuttajien kilpailuista saamat edut vähenisivät tai poistuisivat kokonaan.\nSAFAn mukaan tärkeä peruste sen soveltamille kilpailusäännöille on jäsenistön suojelu epäterveeltä kilpailulta, joka johtaa oikeusturva- ja laatunäkökohdat sivuuttavaan ilmaisen työn tekemiseen. Jäsenten vapaa oikeus osallistua muihin kuin SAFAn valvomiin kilpailuihin johtaisi siihen, että jäsenistölle tulisi runsaasti tarjouksia sen tyyppisestä suunnittelutoiminnasta, josta ei maksettaisi lainkaan korvausta, mutta joihin jäsenistö joutuisi ottamaan osaa. SAFAn mukaan mikäli asiakas haluaa useita ilmaisia suunnitelmia vertailtavaksi, ainoa hyväksyttävä tapa on oikeudenmukaisesti ja tasokkaasti järjestetty yleinen arkkitehtuurikilpailu. SAFA korostaa sitä, että se ei kiellä jäseniään osallistumasta muihin kuin SAFAn konsultoimiin, menettelytavoiltaan asianmukaisiin kilpailuihin. SAFA toteaa, että Suomessa järjestetään runsaasti suunnittelukilpailuja, joissa SAFA ei millään tavoin ole osallisena ja joihin SAFAn kilpailusäännöt eivät millään tavoin rajoita jäseniään osallistumasta.\nKilpailunrajoituksen välttämättömyyttä SAFA perustelee sillä, että mikäli po. ehto poistettaisiin kilpailusäännöistä, tämä johtaisi väistämättä mm. korkeatasoisen kilpailutoiminnan rapautumiseen sekä epäasiallisen tarjouspyyntötoiminnan ja arkkitehtien oikeusturvan kannalta epäselvien menettelytapojen lisääntymiseen. SAFA toteaa, että sillä on ylimpänä kansallisena arkkitehtuurin aatteellisena järjestönä oikeus itsesäätelyyn arkkitehtuurin alalla noudatettavia menettelytapoja koskien. SAFAlla on asemassaan ja toiminnassaan vastuu arkkitehtuurin yleisestä kehittämistyöstä, arkkitehtuuria koskevasta säännöstöstä ja tämän kehittämisestä sekä arkkitehtuuria koskevan kilpailutoiminnan tason varmistamisesta ja ylläpitämisestä. SAFA katsoo, että sillä on yleisen edun nimissä erityinen intressi huolehtia arkkitehtuurikilpailutoiminnan laadusta ja toteuttamistavoista.\nSAFA katsoo, että arkkitehtien elinkeinotoiminnan kannalta kilpailunrajoitus on vähämerkityksellinen, koska käytännössä kilpailusääntöjen vaikutus voi koskea vain 14,5 %:a jäsenkunnasta ja tällöinkin vain pienehköjen rakennusten suunnittelutoimeksiantoja. Rajoituksen vähämerkityksellisyyttä SAFA perustelee myös sillä, että tilaajilla on käytössään runsaasti vaihtoehtoisia suunnittelijoita tarjousten saamiseksi sekä suunnittelutoimeksiantojen hoitamiseksi. SAFAn mukaan asiassa on kysymys lähinnä Kaakkois-Suomen poikkeuksellisesta kilpailutilanteesta johtuvista ongelmista. Koko arkkitehtikunta ja rakennuttajat huomioon ottaen ongelmat ovat täysin marginaalisia.\n5.5 Asiasta annetut lausunnot\nUseimmat lausunnonantajat olivat sitä mieltä, että SAFAn konsultoimat kilpailut sopivat hyvin merkittäviin ja vaativiin suunnittelukohteisiin. Osa lausunnonantajista suhtautui kriittisesti yleisesti arkkitehtuurikilpailujen lisäämiseen. Osa katsoi, että kutsukilpailujen määrää voitaisiin lisätä, mutta pelkäsi laadun heikkenemistä, jos SAFAn sääntöjä muutetaan. Kuitenkin useimmat lausunnonantajat arvioivat, että ilman SAFAn konsultointia järjestettävän ns. kevennetyn kutsukilpailun käyttöön otto lisäisi kilpailujen määrää myös pienissä kohteissa. Täysimittaisen kilpailun järjestäminen todettiin olevan etenkin pienempien rakennuttajien kannalta usein melko raskas ja kallis prosessi ja kevennetty menettely toimisi paremmin pienemmissä rakennuskohteissa.\nOsa lausunnonantajista suhtautui myönteisesti SAFAn konsultoimiin kilpailuihin ja yleensäkin kilpailumenettelyyn suunnittelutarjousten saamiseksi. Useat lausujat olivat sitä mieltä, että SAFAn jäsenten tulisi saada osallistua kilpailuihin oman harkintansa mukaan ja sääntöjen muuttaminen siltä osin lisäisi järjestettävien kilpailujen määrää. Useat pitivät SAFAn asettamia kriteereitä hyväksyttävinä, mutta katsoivat, että SAFAn ei tulisi toimia ainoana konsulttina arkkitehtuurikilpailuissa. Suomen toimitila- ja rakennuttajaliitto RAKLI ry ja Rakennuttajatoimistojen liitto RTL ry sekä osa rakennuttajista katsoivat, että SAFAn säännöt rajoittavat kilpailua suunnittelutoiminnassa. Suomen Kuntaliitto hyväksyy SAFAn nykyiset kilpailusäännöt, mutta katsoo, että kunnat eivät useinkaan halua järjestää suunnittelukilpailuja, vaan suosivat tarjouspyyntömenettelyä muun muassa kustannussyistä.\n6.1 Arvio menettelyn vaikutuksesta jäsenvaltioiden väliseen kauppaan\nKilpailunrajoituslain (480/1992, muut. 318/2004) 1a §:ssä todetaan, että kun kilpailunrajoitus on omiaan vaikuttamaan Euroopan yhteisön jäsenvaltioiden väliseen kauppaan, sovelletaan Euroopan yhteisön (EY) perustamissopimuksen 81 ja 82 artiklan säännöksiä. EY:n tuomioistuimen nykyisen oikeuskäytännön mukaan kilpailunrajoitus on omiaan vaikuttamaan jäsenvaltioiden väliseen kauppaan, kun riittävällä todennäköisyydellä voidaan ennakoida, että kilpailunrajoituksella voi olla yhteismarkkinoiden kannalta merkityksellinen välitön tai välillinen, todellinen tai potentiaalinen vaikutus jäsenvaltioiden välisen kaupan rakenteeseen. Kaupan käsite on hyvin laaja ja se kattaa tavaroiden kaupan lisäksi myös muun taloudellisen toiminnan. EY:n perustamissopimuksen 81 ja 82 artiklaa ja kilpailunrajoituslakia voidaan tietyin rajoituksin soveltaa rinnakkain kilpailunrajoitukseen, jolla on kauppavaikutus.\nHorisontaaliset kartellit, jotka ulottuvat yhden jäsenvaltion koko alueelle, ovat yleensä omiaan vaikuttamaan jäsenvaltioiden väliseen kauppaan. EY:n tuomioistuimen vakiintuneen oikeuskäytännön mukaan kauppavaikutusta on arvioitu siten, että yritysten välinen päätös tai sopimus, joka ulottuu yhden jäsenvaltion koko alueelle, on jo katsottu luonteeltaan sellaiseksi, että se lujittaa kansallisten markkinoiden eristämistä ja haittaa näin perustamissopimuksessa tavoiteltua taloudellista vuorovaikutusta.\nKomission kauppavaikutusta koskevassa tiedonannossa on kuitenkin todettu, että horisontaaliset yhteistyösopimukset ja etenkin muut kuin kaiken toiminnan hoitavat yhteisyritykset, joiden vaikutusala ulottuu vain yhteen jäsenvaltioon ja jotka eivät liity suoraan tuonti- tai vientitoimintaan, eivät ole luonteensa perusteella omiaan vaikuttamaan jäsenvaltioiden väliseen kauppaan. Horisontaaliset yhteistyösopimukset voivat olla kuitenkin omiaan vaikuttamaan jäsenvaltioiden väliseen kauppaan, jos niillä on markkinoita sulkevia vaikutuksia esimerkiksi siten, että sopimuksilla vaikeutetaan muissa jäsenvaltioissa toimivien yritysten pääsyä kansallisille markkinoille.\nSAFAn arkkitehtuurikilpailusäännöt määrittävät SAFAn jäsenten edellytyksiä osallistua Suomessa järjestettäviin kansallisiin arkkitehtuurikilpailuihin. SAFAn säännöt eivät kuitenkaan estä SAFAn jäseniä osallistumasta arkkitehtuurikilpailuihin muissa jäsenmaissa. SAFAn sääntöjen vaikutusalue rajoittuu siten Suomeen ja koskee vain SAFAn jäseniä. SAFAn jäsenyys ei ole edellytys Suomessa arkkitehtina toimimiselle eikä SAFAn menettely estä ulkomaisten arkkitehtien mahdollisuuksia tarjota suunnittelupalveluja Suomessa. Näin ollen Kilpailuvirasto katsoo, että SAFAn arkkitehtuurikilpailusääntöjen soveltaminen ei ole omiaan vaikuttamaan EY:n jäsenvaltioiden väliseen kauppaan ja käsiteltävässä tapauksessa sovelletaan siten kansallista kilpailunrajoituslakia.\nKilpailuvirasto toteaa, että käsiteltävän tapauksen lopputuloksen kannalta ei ole kuitenkaan merkitystä sillä, syntyykö kauppavaikutus vai ei, koska sovellettavat kansalliset säännöt vastaavat sisällöllisesti EY:n kilpailusääntöjä ja niitä tulkitaan yhdenmukaisesti EY:n kilpailusääntöjen tulkintojen kanssa.\njoilla suoraan tai välillisesti vahvistetaan osto- tai myyntihintoja taikka muita kauppaehtoja;\njoilla rajoitetaan tai valvotaan tuotantoa, markkinoita, teknistä kehitystä taikka investointeja;\njoilla jaetaan markkinoita tai hankintalähteitä;\njoiden mukaan eri kauppakumppaneiden samankaltaisiin suorituksiin sovelletaan erilaisia ehtoja siten, että kauppakumppanit asetetaan epäedulliseen kilpailuasemaan; tai\njoiden mukaan sopimuksen syntymisen edellytykseksi asetetaan se, että sopimuspuoli hyväksyy lisäsuoritukset, joilla niiden luonteen vuoksi tai kauppatavan mukaan ei ole yhteyttä sopimuksen kohteeseen.\nEdellä mainittu 4 § vastaa sisällöltään EY:n perustamissopimuksen 81 artiklan 1 kohtaa ja niitä tulkitaan yhdenmukaisesti.\nSAFAn jäseniä ovat suomalaiset, korkeakoulusta valmistuneet arkkitehdit tai arkkitehtiopiskelijat, joista osa toimii elinkeinonharjoittajina tarjotessaan suunnittelupalveluja rakennuttajille tai muille kyseisiä palveluja tarvitseville tahoille. Näin ollen SAFA on kilpailunrajoituslain 4 §:ssä tarkoitettu elinkeinonharjoittajien yhteenliittymä. SAFAn arkkitehtuurikilpailusäännöt, joista käsiteltävässä tapauksessa on kyse, ovat 4 §:n tarkoittama elinkeinonharjoittajien yhteenliittymän päätös, jota SAFA myös edellyttää jäsentensä noudattavan.\nKilpailuvirasto ei pidä uskottavana SAFAn näkemystä siitä, että arkkitehtuurikilpailuissa annettavat kilpailuehdotukset eivät ole suunnittelijan elinkeinotoiminnassa annettavia tarjouksia. Suunnittelukilpailu on rakentamisen alalle ominainen hankkeen ensivaihe, johon osallistuminen on välttämätöntä, jotta suunnittelija voi päästä tavoitteeseensa eli saada suunnittelutoimeksiannon. Suomen toimitila- ja rakennuttajaliitto RAKLI ja Rakennuttajatoimistojen liitto RTL toteavat 7.5.2004 Kilpailuvirastolle antamassaan lausunnossaan, että ”toisin kuin SAFA esittää, suunnittelu- ja tarjouskilpailussa on kysymys tarjoustoiminnasta, sillä kilpailussa pyydetään suunnitelmaehdotuksen lisäksi hinnan sisältävä suunnittelutarjous. Myös julkisia hankintoja koskevan asetuksen (380/98) 17§:n mukaan suunnittelukilpailu on tarkoitettu tapauksiin, joissa kilpailu johtaa suunnittelupalvelun hankintaan”.\nJos suunnittelupalvelua tarvitseva rakennuttaja ei halua järjestää SAFAn kilpailusääntöjen edellyttämää kilpailua, SAFAn jäsenet eivät saa osallistua lainkaan kilpailuun, eikä rakennuttaja voi siten pyytää heiltä suunnitteluehdotusta. Kiellon vaikutus ulottuu siten kaikkeen rakentamiseen Suomessa sekä lisäksi myös muuhun arkkitehdin toimialaan kuuluvaan yhdyskuntasuunnitteluun. Koska kilpailuun osallistuvan arkkitehdin tavoitteena on tarjouksen antamisesta seuraava mahdollinen liikesuhde rakennuttajan kanssa, on tietynlaisiin kilpailuihin osallistumisen ja siten myös kilpailusta seuraavan mahdollisen sopimussuhteen syntymisen estämisessä samalla kyse myös tarjonnan rajoittamisesta. Kilpailunrajoituslain kielto koskee kaikkia elinkeinonharjoittajien yhteenliittymien päätöksiä, joiden tarkoituksena tai seurauksena on kilpailun merkittävä estyminen, rajoittuminen tai vääristyminen. Merkitystä ei ole sillä, onko kyse vastikkeellisesta vai vastikkeettomasta toiminnasta.\nEdellä mainitut SAFAn kilpailusäännöt estävät käytännössä yhdistyksen jäseninä olevia, elinkeinonharjoittajina toimivia arkkitehteja osallistumasta haluamiinsa, muihin kuin SAFAn hyväksymiin arkkitehtuurikilpailuihin ja siten antamaan tarjoustaan rakennusten suunnittelusta tällaisen kilpailun järjestävälle taholle. Se, että jäsenet eivät voi osallistua kaikkiin haluamiinsa kilpailuihin merkitsee samalla sitä, että he eivät voi myöskään vapaasti tarjota rakennuttajien kysymiä suunnittelupalveluja. Kyseessä on kilpailunrajoituslain 4 §:n kieltämä tarjonnan rajoittaminen.\nTarkoituksena kilpailun rajoittaminen\nEY:n komission horisontaalista yhteistyötä koskevassa tiedonannossa todetaan, että yhteistyösopimuksia, joiden tarkoituksena on kilpailun rajoittaminen hintojen vahvistamisen, tuotannon rajoittamisen tai asiakkaiden jakamisen avulla, voidaan pitää lähtökohtaisesti 81 artiklan 1 kohdan kiellon piiriin kuuluvina. Mainittuja rajoituksia pidetään kaikkein haitallisimpana, koska niissä vaikutetaan suoraan kilpailumekanismin lopputulokseen. Hintojen vahvistamisesta tai tuotannon rajoittamisesta seuraa välittömästi se, että asiakkaat joko maksavat korkeampia hintoja tai eivät saa haluamiansa määriä. Koska voidaan olettaa, että näillä rajoituksilla on kielteisiä vaikutuksia markkinoihin, ne ovat lähes aina kiellettyjä.\nMikäli kyseessä on edellä mainittu, vakavimmaksi katsottu kilpailunrajoitus, kilpailuviranomaisen ei ole tarpeen esittää näyttöä menettelyn kilpailua rajoittavista vaikutuksista markkinoilla. Viranomaiselle riittää menettelyn kieltämiseksi se, että menettely todetaan vakavaksi kilpailunrajoitukseksi. Eräänä vakavimpana kilpailijoiden välisenä kilpailunrajoituksena pidetään tuotannon rajoittamista. Näin ollen jo se seikka, että SAFA:n arkkitehtuurikilpailusäännöt käytännössä rajoittavat suunnittelupalvelujen tarjontaa (vrt. tuotantoa), osoittaa niiden olevan kilpailunrajoituslain 4 §:ssä kielletty kilpailunrajoitus. Kilpailunrajoituslain 18 §:n mukaan sopimukseen, sääntömääräykseen, päätökseen tai muuhun oikeustoimeen sisältyvää 4 §:n kiellon vastaista ehtoa ei saa soveltaa tai panna täytäntöön.\nSeurauksena kilpailun rajoittuminen\nKuten edellä todettiin, Kilpailuvirastolla ei ole pääsääntöisesti velvollisuutta arvioida tarjonnan rajoittamisesta aiheutuvia seurauksia markkinoilla, vaan pelkkä vakavan kilpailunrajoituksen (tuotannonrajoitus) olemassaolon toteaminen riittäisi menettelyn kieltämiseksi kilpailunrajoituslain 13 §:n nojalla Jos sopimuksen tarkoituksena ei ole rajoittaa kilpailua, on tarkasteltava, onko sillä kuitenkin kilpailua rajoittavia vaikutuksia. Menettelyllä on kilpailua rajoittavia vaikutuksia, mikäli sillä on kielteisiä vaikutuksia esimerkiksi tuotantoon, innovaatioon ja tarjottavien palveluiden valikoimaan (Komission 81.3 suuntaviivat, kohta 24).\nSAFAn kilpailusäännöt merkitsevät sitä, että SAFA-arkkitehdit eivät voi osallistua kaikkiin haluamiinsa arkkitehtuurikilpailuihin. Tämä tarkoittaa, että kilpailunrajoituslain tarkoittamina elinkeinonharjoittajina toimivat SAFA-arkkitehdit eivät voi tarjota palveluitaan itse haluamassaan laajuudessa ja itse haluamillaan ehdoilla. Tämä rajoittaa markkinoille tarjottavan arkkitehtisuunnittelun määrää eli suunnittelupalvelun tarjontaa. Samalla rajoitetaan SAFA-arkkitehtien keskinäistä kilpailua, kun SAFA kontrolloi millä ehdoilla SAFA-arkkitehdit ”valtuutetaan” keskinäiseen kilpailuun suunnittelutoiminnassa.\nSAFAn säännöissään asettama kielto merkitsee myös sitä, että suunnittelupalvelua kysyvät tahot, esimerkiksi rakennuttajat, eivät käytännössä voi ilman SAFA:n konsultointia tai hyväksyntää järjestää suunnittelukilpailuja. Tämä merkitsee estettä erityyppisten, esimerkiksi ns. kevennettyjen suunnittelukilpailuiden kehittämiselle ja samalla estettä vaihtoehtoisten kilpailumallien markkinoille pääsylle. SAFAn asettama kielto ei rajoita ainoastaan palvelujen tarjontaa, vaan se samalla toimii rajoitteena myös suunnittelukilpailuja koskevalle palveluvalikoimalle ja valikoiman edelleen kehittymiselle. SAFAn asettama kielto pikemminkin estää taloudellista ja teknistä kehitystä kuin edistää sitä.\nKilpailuviraston selvitysten perusteella voidaan todeta, että SAFAn kilpailusääntöjen sisältämän rajoituksen seurauksena on se, että arkkitehtuurikilpailujen järjestämisen sijaan käytetään suoria sopimuksia eli rakennusliike tilaa tarvitsemansa suunnittelupalvelut perinteisiltä kumppaneiltaan ja hankkeen tilaaja voi osaltaan hyödyntää rakennusliikkeen suhteita arkkitehtitoimistoihin. Vapaan sopimisen estäminen suunnittelukilpailuvaiheessa vaikuttaa siten suoraan toimeksiantovaiheen kilpailutilanteeseen, jossa kilpailu vähenee ja hakeutuu vakiintuneiden asiakassuhteiden pohjalta tilaajan kannalta epäsuotuisampaan suuntaan. SAFAn säännöt vähentävät järjestettävien arkkitehtuurikilpailujen lukumäärää, mikä vaikeuttaa ennen kaikkea uusien yrittäjien toimimista markkinoilla. Kun alalla käytetään suoria sopimussuhteita tilaajan ja suunnittelijan välillä, uusilla toimistoilla ei ole käytössään vanhojen toimistojen suhdeverkostoa, jonka varassa toimitaan silloin kun kilpailu- ja tarjoustoimintaa on rajoitettu.\nSAFAn valvomia kilpailuja pidetään alalla sinänsä hyvinä ja niiden katsotaan soveltuvan ennen kaikkea suurten julkisten hankkeiden ja vaativien suunnittelukohteiden yhteydessä. Kilpailuviraston saamien lausuntojen perusteella voidaan päätellä, että ainakin suuremmat rakennuttajat järjestäisivät kuitenkin itse enemmän kilpailuja, mikäli SAFAn säännöt eivät olisi esteenä. Todennäköisesti ainakin ns. kevennettyjen kutsukilpailujen lukumäärä nousisi, mikäli sääntöjä muutettaisiin. Nykytilanteessa, kun SAFAn jäsen ei saa osallistua muihin kun SAFAn konsultoimiin kilpailuihin, määräystä kierretään käytännössä pyytämällä ehdotusta vuoronperään yhdeltä arkkitehtitoimistolta kerrallaan tai käännytään suoraan sellaisen toimiston puoleen, johon on jo aiemmin luotu liikesuhteet.\nSAFAn mielestä kilpailunrajoituksen poistaminen heikentäisi kansallisen rakennustaiteen päämäärien edistämistä. Suuryritysten rakennushankkeet tehdään viraston selvitysten mukaan kuitenkin usein niin kireällä aikataululla, ettei niistä ehditä järjestää kilpailua. Suuryritykset pyytävät kokonaistarjoukset joiltakin rakennusyhtiöiltä, jotka vuorostaan hankkivat arkkitehtipalvelunsa vakiintuneilta yhteistyökumppaneiltaan. Kilpailujen merkitys hyvän arkkitehtuurin takeena jää näin ollen usein rajalliseksi. SAFAn kilpailusäännöt eivät muodosta toiminnallista estettä suurten hankkeiden toteuttamiselle, koska mitään velvoitetta kilpailun järjestämiseksi ei ole ja kiireisen aikataulun tai muiden käytännön syiden takia kilpailua ei useinkaan järjestetä. Kilpailusäännöillä ei siten ole aina vaikutusta suuriin hankkeisiin, missä niillä voisi olla eniten merkitystä hyvän arkkitehtuurin ja kansallisen rakennustaiteen edistämisen kannalta.\nSAFAn jäseniinsä kohdistama kielto vaikuttaa erityisesti täydennysrakentamisen ja pienempien hankkeiden suunnitteluun. Tällaisissa hankkeissa rakennuttajat usein haluaisivat toteuttaa omiin tarpeisiinsa sopeutetun suunnittelukilpailun. SAFAn nykyiset arkkitehtuurikilpailusäännöt eivät johda siihen, että rakennuttaja järjestäisi SAFAn sääntöjen mukaisen kilpailun, jos se hankkeen kokoon nähden ei muutoin ole perusteltua. Tämä on ilmeistä ottaen huomioon vuosittain järjestettyjen SAFAn konsultoimien kilpailujen pienen lukumäärän suhteessa rakennushankkeiden määrään.\nSAFAn nykyiset kilpailusäännöt eivät edellä todetun perusteella lisää arkkitehtuurikilpailujen lukumäärän kasvua ja tehosta siten kilpailua suunnittelupalveluissa vaan päinvastoin johtavat siihen, että SAFAn jäsenet jäävät kokonaan tietyntyyppisten suunnitteluhankkeiden ulkopuolelle. Kilpailuvirasto katsoo, että mikäli rakennuttajilla olisi vapaus toteuttaa erityyppisiä kilpailuja, on todennäköistä, että lopputulos olisi myös hyvän arkkitehtuurin kannalta suotuisampi, kun tilaaja voisi kilpailun kautta valita useammasta ehdotuksesta parhaimman. Tällöin myös kilpailu suunnittelupalveluista tehostuisi ja uusien yrittäjien alalle tulo ja alalla toimiminen helpottuisi.\nEdellä todetun perusteella Kilpailuvirasto katsoo, että SAFAn kilpailusääntöjen soveltamisesta seuraa merkittävä kilpailun rajoittuminen suunnittelupalvelujen markkinoilla. Rajoitus vaikeuttaa erityisesti uusien arkkitehtien markkinoilla toimimista ja vähentää erityyppisten arkkitehtuurikilpailujen kehittämistä ja käyttöä suunnittelupalvelujen kilpailuttamisen välineenä.\n6.3 Toimialajärjestöjen ammatillisten määräysten arviointi\nEY:n komission tiedonannossa kilpailusta ammatillisissa palveluissa todetaan, että toimialajärjestö on perustamissopimuksen 81 artiklassa tarkoitettu yritysten yhteenliittymä, jos se sääntelee ammattikunnan jäsenten taloudellista toimintaa. Tämä pitää paikkansa, vaikka järjestöön voisi kuulua myös työntekijöitä, koska toimialajärjestöt edustavat yleensä ja useimmiten itsenäisiä ammatinharjoittajia. Sillä ei ole merkitystä, että eräillä toimialajärjestöillä on julkisoikeudellinen asema tai joitakin yleistä etua koskevia tehtäviä tai että ne sanovat toimivansa yleisen edun mukaisesti.\nToimialajärjestöjen hyväksymät määräykset ovat yritysten yhteenliittymien päätöksiä, jotka saattavat rikkoa EY:n perustamissopimuksen 81 artiklaan sisältyvää kieltoa. EY:n tuomioistuimen ratkaisussa Wouters kuitenkin todetaan, että kaikki yritysten yhteenliittymän päätökset, jotka rajoittavat kilpailua eivät ole välttämättä 81 artiklan 1 kohdan vastaisia. Kyseisessä tapauksessa 81 artiklan 1 kohtaa ei oltu rikottu, koska kyseinen ammatillinen määräys oli väistämättä aiheutuvista kilpailua rajoittavista vaikutuksista huolimatta tarpeen kyseisen ammatin asianmukaisen harjoittamisen kannalta, niin kuin tämän ammatin harjoittaminen oli järjestetty asianomaisessa jäsenvaltiossa. Komission yllä mainitun tiedonannon mukaan kyseistä EY:n tuomioistuimen ratkaisua on tulkittava siten, että ammatillista sääntelyä tarkasteltaessa olisi sovellettava suhteellisuustestiä. Tällä tarkoitetaan sitä, että toimialajärjestön sääntöjen on oltava objektiivisesti välttämättömiä, jotta voidaan saavuttaa selvästi määritelty ja laillinen yleisen edun mukainen tavoite, ja niiden on oltava tavoitteen saavuttamisen kannalta kilpailua vähiten rajoittava järjestely. Menettelyn kilpailua rajoittavat vaikutukset eivät saa mennä pidemmälle kuin mikä on välttämätöntä kyseisen ammatin asianmukaisen harjoittamisen turvaamiseksi. Nämä säännöt ovat sekä palvelujen käyttäjien että ammatinharjoittajien edun mukaisia.\nSAFAn mukaan sillä on ylimpänä kansallisena arkkitehtuurin aatteellisena järjestönä oikeus itsesäätelyyn arkkitehtuurin alalla noudatettavista menettelytavoista. SAFAlla on asemassaan ja toiminnassaan vastuu arkkitehtuurin yleisestä kehittämistyöstä, arkkitehtuuria koskevasta säännöstöstä ja tämän kehittämisestä sekä arkkitehtuuria koskevan kilpailutoiminnan tason varmistamisesta ja ylläpitämisestä. SAFA katsoo, että sillä on yleisen edun nimissä erityinen intressi huolehtia arkkitehtuurikilpailutoiminnan laadusta ja toteuttamistavoista.\nKilpailuvirasto katsoo, että SAFA ei ole esittänyt soveltamalleen kilpailunrajoitukselle sellaisia perusteita, että niiden voitaisiin katsoa olevan objektiivisesti välttämättömiä, jotta voidaan saavuttaa arkkitehtitoiminnan asianmukaisen harjoittamisen turvaamisen kannalta tarpeellinen, selvästi määritelty ja laillinen yleisen edun mukainen tavoite. Vaikka tällainen yleisen edun mukainen tavoite katsottaisiin olevan hyvän arkkitehtuurin ja kansallisen rakennustaiteen päämäärien edistäminen tai arkkitehtuurikilpailutoiminnan laadusta ja toteuttamistavoista huolehtiminen, SAFA ei ole osoittanut, että sen soveltamat, suunnittelupalvelujen kilpailua merkittävästi rajoittavat arkkitehtuurikilpailusäännöt, ovat näiden tavoitteiden saavuttamisen kannalta kilpailua vähiten rajoittava menettelytapa.\nNäin ollen Kilpailuvirasto katsoo, että vaikka kyseessä ovat toimialajärjestön ammatilliset määräykset, SAFAn arkkitehtuurikilpailusääntöihin voidaan soveltaa 81 artiklan 1 kohtaa vastaavaa kilpailunrajoituslain 4 §:ää.\n6.4 SAFAn mahdolliset sääntömuutokset\nSAFA on 20.2.2004 virastolle toimittamassaan vastineessa todennut, että se tulee valmistelemaan kilpailusääntöjään koskevat yksityiskohtaiset muutosehdotukset yhteistyössä asianomaisten rakennus- ja kiinteistöalan järjestöjen kanssa. Eräs ehdotetuista muutoksista olisi se, että kutsukilpailujen järjestäminen olisi mahdollista ilman SAFAn mukanaoloa eikä edellyttäisi SAFAn kilpailusääntöjen noudattamista siltä osin, kun kysymyksessä ovat muut kuin oikeusturva- ja laatukriteerien täyttämiseksi välttämättömät ja keskeiset, SAFAn määrittelemät, vähimmäisedellytykset. Säännöt kieltäisivät kuitenkin edelleen SAFAn jäsenten osallistumisen muihin arkkitehtuurikilpailuihin kuin sellaisiin, joissa noudatetaan edellä mainittuja SAFAn asettamia kriteereitä.\nSAFA on ilmoittanut Kilpailuvirastolle, että sen hallitus on kokouksessaan 12.2.2004 tehnyt periaatepäätöksen kilpailusääntöjen muuttamisen valmistelun lähtökohdista. SAFAn näkemyksen mukaan nykyisiä kilpailusääntöjä tulee (voimassaolevina) noudattaa siihen saakka, kunnes uudet säännöt tulevat voimaan. Mikäli päätös uusista säännöistä tehdään kevään 2005 liittovaltuustossa (huhti – toukokuussa), uudet säännöt voivat tulla voimaan pian liittovaltuuston kokouksen jälkeen, esimerkiksi 1.6.2005 lukien. Edellä todetun perusteella SAFA soveltaa edelleen yllä 5.3 luvussa kuvattuja arkkitehtuurikilpailusääntöjä. Kilpailuvirasto on 4.12.2002 ja 31.12.2003 SAFAlle toimittamissaan vastinepyynnöissä katsonut SAFAn nykyiset säännöt kilpailunrajoituslain vastaisiksi. Virasto ei tässä päätöksessä ota kantaa SAFAn mahdollisiin tuleviin kilpailusääntöjen muutoksiin.\n6.5 Kilpailunrajoituksen merkittävyys\nKilpailunrajoituslain 4 §:ssä kielletään sellaiset elinkeinonharjoittajien yhteenliittymien päätökset, joiden tarkoituksena tai seurauksena on merkittävä kilpailun estyminen, rajoittuminen tai vääristyminen. Vaikutus on kohdistuttava lain 2 §:n 4 momentin mukaisesti Suomessa tai suomalaiseen asiakaspiiriin. EY:n komission nykyisin soveltaman vähämerkityksellisyysarvioinnin mukaisesti kilpailunrajoituslain 4 §:ssä tai EY:n perustamissopimuksen 81 artiklan 1 kohdassa tarkoitetulla kilpailunrajoituksella voidaan katsoa olevan vain vähämerkityksellinen vaikutus kilpailuun, jos kilpailunrajoitukseen osallistuvien elinkeinonharjoittajien yhteenlaskettu markkinaosuus ei ylitä 10:tä % millään kilpailunrajoituksen vaikutusalaan kuuluvilla merkityksellisillä markkinoilla silloin kun kyseiset elinkeinonharjoittajat ovat todellisia tai mahdollisia kilpailijoita joillakin näistä markkinoista.\nSAFA on korkeakouluarkkitehtien kansallinen järjestö. Korkeakouluarkkitehdin tutkinnon suorittaneille arkkitehtiyrittäjille SAFA- jäsenyydellä on ilmeinen tavaramerkinomainen arvo. Ongelman ratkaisu ei ole arkkitehtien SAFAn jäsenyydestä eroaminen, koska SAFAn jäsenyyteen liittyy arkkitehtitoimistoille erittäin olennainen Arkkitehtitoimistojen liiton ATL:n jäsenyys. ATL on toimiala- ja työnantajajärjestö, joka harjoittaa julkaisu-, tiedotus-, koulutus- ja neuvontatoimintaa ja jonka jäseninä olevilla arkkitehtitoimistoilla on mahdollisuus saada mm. erityinen konsulttivakuutus. ATL:n jäseneksi puolestaan otetaan vain yhteisö, jonka vastuunalainen suunnittelija on SAFAn jäsen. Tätä taustaa vasten on arvioitava tilannetta, jossa noin 80 % maamme arkkitehdeista on SAFAn jäseniä ja SAFAn kilpailusäännöt koskevat kaikkia SAFAn 478:aa yrittäjäjäsentä. LOAS toteaa Kilpailuvirastolle 7.5.2004 antamassaan lausunnossa, että ongelma on laajempi siinä mielessä, että SAFA- toimistoissa työskentelee 45 % SAFAn jäsenistä, jolloin SAFAn kilpailusäännöt sitovat käytännössä myös kaikkia näiden toimistojen palveluksessa olevia arkkitehteja.\nSAFA esittää, että kilpailusäännöistä aiheutuvat rajoitukset ovat vähämerkityksellisiä, koska ”arkkitehtuurikilpailujen merkitys on vähäinen SAFAn jäsenten ja muiden suunnittelijoiden elinkeinon harjoittamisen kannalta” sekä ”vuosittain järjestettävien 5–10 yleisen arkkitehtuurikilpailun ja noin 20 kutsukilpailun osuus suunnittelutoiminnan volyymistä on häviävän pieni” (SAFAn vastine 24.1.2003). Lisäksi SAFA esittää, että rajoituksen merkitys on pieni koska Suomessa myönnetään vuosittain noin 62.000 rakennuslupaa samalla kun on arvioitu, että sellaisten rakennushankkeiden vuosittainen määrä jossa arkkitehti voisi olla pääsuunnittelijana on noin 4.000.\nKilpailuvirasto katsoo, että vaikka tällä hetkellä SAFAn konsultoimien kilpailujen lukumäärä on pieni, huomioon on otettava se, että SAFAn säännöt eivät koske vain kyseisiä noin 30:tä vuotuista hanketta, vaan ne kattavat periaatteessa kaikki edellä mainitut rakennusluvan saaneet hankkeet ja ainakin käytännössä ne suurimmat hankkeet, joissa on realistista, että arkkitehti toimisi pääsuunnittelijana. Näiden rakennushankkeiden osalta suunnittelupalvelujen tilaaja ja SAFAn yrittäjäjäsen eivät voi SAFAn säännöistä johtuen vapaasti ryhtyä haluamiinsa kilpailu- ja sopimussuhteisiin.\nKilpailut ovat arkkitehdeille eräs merkittävä tapa päästä rakennuttajien kanssa liikesuhteeseen rakennusten suunnittelusta. Yhden arkkitehtuurikilpailun voitto voi merkitä pienehkölle arkkitehtitoimistolle työtä jopa vuodeksi eteenpäin. Lisäksi menestyminen arkkitehtuurikilpailuissa merkitsee julkista tunnustusta, jolla on vaikutusta arkkitehdin elinkeinotoimintaan myös pidemmällä tähtäimellä. Edellä todettu osoittaa, että SAFAn kilpailusäännöistä aiheutuvaa tarjonnan rajoitusta ei voida pitää suunnittelupalvelujen markkinoiden ja arkkitehtien elinkeinotoiminnan kannalta vähämerkityksellisenä.\n6.6 Arvio poikkeuksen edellytysten täyttymisestä\nKilpailunrajoituslain 5 §:n mukaan edellä 4 §:ssä säädetty kielto ei kuitenkaan koske sellaista elinkeinonharjoittajien välistä sopimusta, elinkeinonharjoittajien yhteenliittymän päätöstä tai elinkeinonharjoittajien yhdenmukaistettua menettelytapaa, tai sellaista sopimusten, päätösten tai yhdenmukaistettujen menettelytapojen ryhmää, joka:\nosaltaan tehostaa tuotantoa tai tuotteiden jakelua taikka edistää teknistä tai taloudellista kehitystä;\njättää kuluttajille kohtuullisen osuuden näin saatavasta hyödystä;\nei aseta asianomaisille elinkeinonharjoittajille rajoituksia, jotka eivät ole välttämättömiä mainittujen tavoitteiden saavuttamiseksi; ja\nei anna näille elinkeinonharjoittajille mahdollisuutta poistaa kilpailua merkittävältä osalta kysymyksessä olevia hyödykkeitä.\nEdellä mainittu 5 § vastaa sisällöltään EY:n perustamissopimuksen 81 artiklan 3 kohtaa ja sitä on tulkittava 81 artiklan soveltamiskäytännön mukaisesti. Perustamissopimuksen 81 artiklan 3 kohdassa määrätään poikkeuksesta, jolla tarjotaan yrityksille suoja perustamissopimuksen 81 artiklan 1 kohdan rikkomisen toteamista vastaan. Huomioitavaa on se, että poikkeus soveltuu vain, kun kaikki edellä mainitut neljä edellytystä täyttyvät samanaikaisesti.\nArvioitavaksi jää, onko kilpailunrajoitukselle 5 §:n poikkeukseen oikeuttava peruste eli onko SAFAn arkkitehtuurikilpailusääntöihin sisältyvä tarjonnan rajoitus välttämätön järjestelylle, joka tehostaa tuotantoa taikka edistää teknistä tai taloudellista kehitystä ja josta hyöty siirtyy kohtuulliselta osaltaan kuluttajille eikä järjestely anna mahdollisuutta poistaa kilpailua suunnittelutoiminnasta. Kilpailuvirasto on arvioinut kunkin poikkeuksen edellytyksen täyttymistä SAFAn virastolle esittämien perusteiden nojalla. On huomioitava, että näyttötaakka 5 §:n poikkeuksen edellytysten täyttymisestä on yksinomaan SAFAlla, eikä Kilpailuviraston tarvitse arvioida muita kuin SAFAn esittämiä perusteita.\n1.Tuotannon tai tuotteiden jakelun tehostaminen taikka teknisen tai taloudellisen kehityksen edistäminen\nSAFAn mukaan sen kilpailusääntöjen tavoitteena on turvata asiakkaiden etu varmistamalla laadulliset kriteerit Suomessa järjestettäville arkkitehtuurikilpailuille. Kilpailuvirasto katsoo, että arkkitehtuurikilpailujärjestelmän ylläpitoa ja kehittämistä voidaan pitää suunnittelupalvelujen teknisen tai taloudellisen kehityksen edistämisenä. SAFA ei ole kuitenkaan esittänyt riittäviä perusteluja siitä, miten sen kilpailusääntöihin sisältyvä tarjonnan rajoittaminen eli jäsenten kieltäminen osallistumasta muihin kuin SAFAn hyväksymiin kilpailuihin osaltaan tehostaa tuotantoa taikka edistää teknistä tai taloudellista kehitystä suunnittelupalveluissa. Kilpailuvirasto katsoo, että SAFAn säännöt pikemminkin estävät taloudellista kehitystä siltä osin kun ne estävät uusien suunnittelukilpailumuotojen markkinoille pääsyä.\n2.Kohtuullisen osuuden siirtyminen kuluttajille\nSAFA ei ole esittänyt virastolle perusteluja siitä, miten sen kilpailusääntöihin sisältyvästä tarjonnan rajoituksesta saatava hyöty siirtyy kohtuullisilta osin kuluttajille tai asiakkaille. Pelkästään se seikka, että tilaajat saavat SAFAn konsultoimien kilpailujen kautta laadukkaita arkkitehtuuripalveluja ei riitä osoittamaan sitä, että asiakkaiden saama hyöty aiheutuu nimenomaan SAFAn soveltamasta tarjonnan rajoituksesta. Useat julkiset ja yksityiset suunnittelupalvelujen tilaajat (asiakkaat) totesivat virastolle antamissaan lausunnoissa SAFAn nykyisten sääntöjen rajoittavan tilaajien mahdollisuuksia järjestää suunnittelukilpailuja ja saada sitä kautta tarjouksia suunnittelupalveluista.\nSAFA pitää rajoitusta välttämättömänä keinona varmistaa arkkitehtuurikilpailujen korkea taso. Kilpailuvirasto katsoo, että suunnittelupalvelujen tarjonnan rajoittamista ei voida pitää välttämättömänä keinona varmistaa korkean laadullisen tason säilyminen arkkitehtuurikilpailuissa. SAFAn jäsenilleen ja asiakkailleen tarjoamat koulutus- ja neuvontapalvelut ovat esimerkkejä hyväksyttävistä menettelytavoista, joilla järjestettävien kilpailujen laatuun ja tasoon voidaan vaikuttaa ilman kilpailun rajoittamista.\nSAFA on väittänyt, että kilpailunrajoitus on välttämätön, koska jäsenistön vapaa oikeus osallistua SAFAn ulkopuolisiin kilpailuihin lisäisi jäsenten ilmaisen työn tekemistä. SAFA katsoo, että mikäli sääntelyä ei ole, tulee ammatin erityispiirteiden hyväksikäyttö epätasapainoisessa markkinatilanteessa johtamaan tilanteeseen, missä arkkitehdin tulee toimeksiannon saadakseen laatia luonnokset suunniteltavasta kohteesta eli kaikkien tarjouspyynnön antajien on suoritettava jo osa myöhemmästä mahdollisesta toimeksiannosta. Virasto katsoo, että markkinoiden mahdollinen epätasapaino ja arkkitehtien neuvotteluvoiman vähäisyys tilaajaan nähden taikka elinkeinopoliittinen edunvalvonta eivät ole hyväksyttäviä perusteita kielletyn kilpailunrajoituksen soveltamiselle.\nSAFA on esittänyt, että kilpailunrajoitus on välttämätön, koska sen poistamisesta seuraisi kilpailujen tason laskeminen, jolloin rakennuttajien kilpailuista saamat edut vähenisivät tai poistuisivat. Virasto ei pidä SAFAn esittämää väitettä uskottavana. Ensinnäkin, on rakennuttajien omassa intressissä, minkä tyyppisten menettelytapojen ne kulloisessakin suunnitteluhankkeessa katsovat soveltuvan. Mikäli rakennuttajat pitävät SAFAn järjestämiä kilpailuja laadukkaina ja rakennuttajia hyödyttävinä, nämä todennäköisesti jatkaisivat edelleen kilpailujen järjestämistä yhdessä SAFAn kanssa, vaikka sääntöjä muutettaisiinkin. Jos rakennuttajat taas järjestäisivät enemmän vaihtoehtoisia, esimerkiksi joidenkin lausunnonantajien mainitsemia ns. kevennettyjä kilpailuja, tämä lisäisi SAFAn kannusteita toimia entistä paremmin ja tehokkaammin kilpailujen järjestäjänä ja siten parantaisi yleisesti kilpailujen tasoa.\nSAFA on esittänyt väitteitä epäasiallisen tarjouspyyntötoiminnan ja epäterveen taloudellisen kilpailun lisääntymisestä, mikäli kilpailunrajoitus poistettaisiin. Virasto ei pidä väitteitä uskottavina. Useimmat lausunnonantajat eivät näe kilpailunrajoituksen poistamista ongelmallisena. SAFAn väitteet viittaavat siihen, että arkkitehtien vapaa sopimusoikeus ja markkinoiden avulla tapahtuva resurssien allokointi suunnittelupalveluissa halutaan korvata toimialajärjestön hallinnollisella ohjailulla ja valvonnalla. Edellä mainitut eivät ole hyväksyttäviä perusteita poikkeuksen saamiselle.\nSAFA on perustellut nykyisten sääntöjen välttämättömyyttä myös sillä, että SAFAlla on ylimpänä kansallisena arkkitehtuurin aatteellisena järjestönä oikeus itsesäätelyyn arkkitehtuurin alalla noudatettavista menettelytavoista. SAFA katsoo, että sen itsesäätelyn piiriin tulee vähintäänkin kuulua tiettyjen perustavaa laatua olevien oikeusturva- ja laatukriteerien asettaminen jäsenistön arkkitehtuurikilpailutoiminnassa. Kilpailuvirasto katsoo, että SAFAn tai minkään muun aatteellisen järjestön oikeus itsesäätelyyn ei voi mennä niin pitkälle, että sillä perusteella voitaisiin hyväksyä kilpailunrajoituslaissa kielletty vakava kilpailunrajoitus (tuotannonrajoitus). Kilpailusäännöksiä sovelletaan samalla tavoin kaikkeen elinkeinotoimintaan ellei muussa lainsäädännössä toisin ole säädetty. Arkkitehtuurikilpailusäännöistä tai SAFAn velvollisuuksista arkkitehtuurikilpailujen laadun varmistamisessa ei ole säädetty kansallisen lainsäädännön tai yhteisöoikeuden tasolla. Näin ollen SAFAn väite itsesäätelyn oikeutuksesta kilpailua rajoittavaan menettelyyn on käsiteltävässä tapauksessa perusteeton.\nKilpailuvirasto katsoo, että SAFA ei ole esittänyt perusteluja sille, että SAFAn arkkitehtuurikilpailusääntöjen soveltamisesta aiheutuva tarjonnan rajoittaminen olisi välttämätöntä arkkitehtuurikilpailujärjestelmästä suunnittelutoimialalle aiheutuvien tehokkuushyötyjen syntymiseksi. SAFAn sinänsä hyväksyttävä tavoite korkean laadun varmistamisesta arkkitehtuurikilpailuissa on mahdollista saavuttaa vähemmän kilpailua rajoittavalla tavalla.\n4.Ei mahdollisuutta poistaa kilpailua merkittävältä osalta kysymyksessä olevia hyödykkeitä\nSAFA:n mukaan arkkitehdit kilpailevat suunnittelun toimeksiannoista useiden muiden ammattiryhmien kanssa. Tilaajilla on siten käytettävissään runsaasti vaihtoehtoisia lähteitä ja suunnittelijoita tarjousten saamiseksi. SAFA painottaa myös sitä, että Suomessa järjestetään runsaasti suunnittelukilpailuja, joissa SAFA ei millään tavoin ole osallisena ja joihin SAFAn kilpailusäännöt eivät millään tavoin rajoita jäseniään osallistumasta. SAFAn mukaan käytännössä kilpailusääntöjen vaikutus voi koskea vain 14,5 %:a jäsenkunnasta ja tällöinkin vain pienehköjen rakennusten suunnittelutoimeksiantoja.\nViraston saamissa lausunnoissa useat julkiset ja yksityiset rakennuttajat ovat pitäneet arkkitehtuurikilpailuja merkittävänä tapana kilpailuttaa suunnittelijoita. Osa lausunnonantajista ilmoitti halukkuutensa järjestää enemmän kilpailuja, mikäli SAFAn sääntöjä muutettaisiin siten, että SAFAn jäsenet voisivat osallistua myös muihin kuin SAFAn konsultoimiin kilpailuihin. Eräs syy siihen, miksi arkkitehtuurikilpailujen lukumäärä on vuosittain suhteellisen pieni on se, että rakennuttajat ovat kokeneet SAFAn kilpailusäännöt raskaiksi, mutta eivät olisi kyenneet järjestämään kilpailuja ilman kyseisten sääntöjen soveltamista, mikäli olisivat halunneet saada myös SAFAn jäseniltä suunnitteluehdotuksia.\nLisäksi on otettava huomioon se, että SAFA on toimillaan korostanut kilpailua rajoittavien sääntöjen merkitystä muun muassa siten, että sääntöjä rikkovat jäsenet ovat menettäneet osan jäsenoikeuksistaan määräajaksi ja siten, että rajoitus koskee käytännössä kaikkia niitä tilanteita, joissa suunnitteluehdotus pyydetään samanaikaisesti kahdelta tai useammalta eri suunnittelijalta. Näiden hankkeiden osalta suunnittelun tilaaja ja SAFAn yrittäjäjäsen eivät voi siis SAFAn säännöistä johtuen vapaasti ryhtyä haluamiinsa kilpailu- ja sopimussuhteisiin. Kyse on kansallisen toimialajärjestön soveltamasta menettelystä, jolla on vaikutusta suunnittelupalvelujen markkinoihin koko valtakunnan laajuisesti. Menettelystä seuraa, että suunnittelukilpailujen järjestämisen sijaan alalla käytetään suoria sopimuksia aikaisempien sopimuskumppanien kanssa, mikä estää alalle pääsyä ja vaikeuttaa erityisesti uusien arkkitehtien alalla toimimista.\nKilpailuvirasto katsoo, että SAFA ei ole esittänyt perusteita sille, että sen soveltama tarjonnan rajoitus ei anna mahdollisuutta poistaa kilpailua merkittävältä osalta suunnittelupalvelujen markkinoita.\nEdellä todetun perusteella virasto katsoo, että SAFA ei ole esittänyt soveltamalleen 4 §:ssä kielletylle kilpailunrajoitukselle sellaisia perusteluja, joiden nojalla 5 §:n poikkeus soveltuisi.\nLaki kilpailunrajoituksista (480/1992, muut. 318/2004) 4 §, 5 § ja 13 §.\nKilpailunrajoituslain 21 §:n 1 momentin nojalla tähän päätökseen saa hakea muutosta markkinaoikeudelta siinä järjestyksessä kuin hallintolainkäyttölaissa (586/1996) säädetään. Valitusosoitus on päätöksen liitteenä.\n Yleinen Arkkitehtuurikilpailu: osallistujamäärää ei ole rajoitettu – paljon ehdotuksia, lukuisat erilaiset ratkaisuvaihtoehdot tulevat tutkituiksi käytettävyyden kannalta sekä erilaisten ratkaisumallien rakentamis- ja käyttökustannusten vertailulle saadaan laaja kartoitus – tuottaa arkkitehtonisesti korkeatasoisia ehdotuksia – mahdollisuus synnyttää innovatiivinen ongelman ratkaisu / uutta arkkitehtuuria luova kilpailumuoto – hankkeelle myönteistä julkisuutta ja hyväksyntää – kustannukset riippuen palkintosummasta ja järjestäjän mahdollisuudesta käyttää omia henkilöresursseja /omia tiloja. Yleinen kilpailu ei kuulu ALV:n piiriin. – aikataulu: 7–11 kk (valmistelu 2–3 kk, kilpailuaika 3–4 kk, arvosteluaika 2–4 kk)\n Kutsukilpailu: osallistumismahdollisuus vain järjestäjän kutsumilla suunnittelijoilla – suositeltava kilpailijamäärä 4–6 – jos tehtävä selkeästi rajattu eikä ongelman monipuolista kartoitusta tarvita – tuottaa ammattitaitoisia ratkaisuja kilpailutehtävään – tulos / ongelman ratkaisutapa voidaan ennakoida kutsuttavien suunnittelijoiden valinnan kautta – jos aikaa kilpailulle rajoitetusti – kutsupalkkio tehtävän laajuuden / tulostettavan aineiston mukaisesti. Kutsukilpailut kuuluvat ALV:n piiriin, kutsupalkkion lisäksi on suoritettava 22% ALV. – aikataulu: 5–10 kk (valmistelu 2–3 kk, kilpailuaika 2–4 kk, arvosteluaika 1–3 kk).\n Kilpailuvirasto käyttää tässä päätöksessä termejä ”rakennuttaja” tai ”tilaaja” tarkoittaessaan yksityistä tai julkista tahoa, joka tilaa arkkitehdilta suunnittelupalveluja rakennusten suunnittelua varten.\n Esimerkiksi EY:n tuomioistuimen päätökset asiassa 8/72 Vereeniging van Cementhandelaren, 17.10.1972, Kok.1972, s.977, 29 kohta ja asiassa C-309/99, Wouters, 19.2.2002, Kok.2002, s. I-1577, 95 kohta.\n Komission tiedonanto EY:n perustamissopimuksen 81 ja 82 artiklassa tarkoitettua kauppaan kohdistuvan vaikutuksen käsitettä koskevista suuntaviivoista, EYVL C 101/07, 27.4.2004.\n Kilpailunrajoituslain 4 §:ssä kielletään tuotannon rajoittaminen. Käsiteltävässä tapauksessa tuotannon rajoittamiseen voidaan rinnastaa suunnittelupalvelujen tarjonnan rajoittaminen.\n Komission tiedonanto, Suuntaviivat EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin EYVL C 3, 6.1.2001.\n Komission tiedonanto, Kertomus kilpailusta ammatillisissa palveluissa 9.2.2004, KOM(2004) 83 lopullinen.\n EY:n tuomioistuimen ratkaisu asiassa C-309/99, Wouters, Kok.2002, s.I-1577.\n Komission tiedonanto vähämerkityksistä sopimuksista, jotka eivät Euroopan yhteisön perustamissopimuksen 81 artiklan 1 kohdassa tarkoitetulla tavalla rajoita tuntuvasti kilpailua, EYVL C 368/07, 22.12.2001.\n Ks. Komission tiedonanto, Suuntaviivat 81 artiklan 3 kohdan soveltamisesta (EVYL C 101/08, 27.4.2004), s.16: ”Kaikki väitteet, joiden mukaan kilpailua rajoittavat sopimukset ovat oikeutettuja, koska niillä pyritään varmistamaan tasavertaiset kilpailuedellytykset markkinoilla ovat perusteettomia ja ne on hylättävä. Perustamissopimuksen 81 artiklan tarkoituksena on suojata tehokasta kilpailua varmistamalla, että markkinat pysyvät avoimina ja kilpailukykyisinä. Tasavertaisten kilpailuedellytysten suojelu kuuluu yhteisön lainsäädännön velvoitteiden mukaisesti lainsäätäjälle eikä yrityksille”.


Jannika B: "Kävin pääministerin pakeilla puhumassa arvonlisäveroista"\nJannika B: ”Kävin pääministerin pakeilla puhumassa arvonlisäveroista”\nUuden sinkkunsa julkaissut laulaja on rohkea nainen, jota myös henkielämän asiat ovat ohjailleet.\nJannika B, 31, on ollut aina musikaalinen. Hän aloitti baletin jo pienenä ja haikaili tanssimisesta jopa ammattia. Haave jäi, kun pikkuruisen tytön reidet luokiteltiin liian lihaksikkaiksi. Taiteellisuutta isot reidet eivät ole kuitenkaan Jannikasta kitkeneet.\n– Uskon henkimaailmaan ja seuraan kirjoittelullani ja runoilullani isoäitini isän jalanjälkiä. Tämä jo ammoin edesmennyt mies oli runoilija ja pidän häntä henkioppaanani. Minulla on jopa paksu vihko hänen kirjoituksiaan yli yhdeksänkymmenen vuoden takaa.\nHenget olivat läsnä myös, kun Jannika muutti yhteen nykyisen aviomiehensä Apulanta-bändin laulajan, Toni Wirtasen, 41, kanssa. Pariskunta asui tuolloin pienellä paikkakunnalla nimeltään Paaso, josta Jannika on kirjoittanut kappaleenkin ensimmäiselle levylleen.\n– Kävi ilmi, että mummoni velipuoli oli syntynyt pihamme hirsirakennuksessa. Mummon mielestä se oli selvä merkki siitä, että olin löytänyt Tonista sielunkumppanini ja ympyrä on sulkeutunut.\nEivätkä nämä ole ainoita henkimaailman asioita, jotka ovat vaikuttaneet Jannikan elämään.\nKoiran perässä uralle\nJo ennen Tonin tapaamista Jannika sai merkin henkiolennoilta. Hän asui ex-poikaystävänsä kanssa, kun pihaan ilmestyi vieras koira. Otus käytännössä johdatti Jannikan musiikin pariin.\n– Otin koiran kiinni ja löysin sen omistajan. Koiran Heidi-emäntä tunnisti minut Idolsista. Kuinka ollakaan, Heidi oli itse aloitteleva biisintekijä ja kysyi minua demolaulajaksi. Siitä minun urani sitten oikeastaan lähti, Jannika kertoilee.\nHän päätti käyttää saamansa veronpalautukset yhden biisin levyttämiseen. Ja koska Jannika tekee perinpohjaisesti sen, mihin ryhtyy, hän lähti Ikaalisiin artistivalmennukseen. Jannika myös perusti blogin, jossa kirjoitti levyntekonsa vaiheista.\n– Tein pohjatyöt huolella. Otin yhteyttä musiikkipäälliköihin ja kyselin, miten biisin saa radioon. Se oli oikeastaan ainoa tapa saada oma kappale soittoon. Levy-yhtiöillähän olisi ollut mahdollisuus tehdä yhteistyötä kanssani jo Idolsin jälkeen, Jannika kertoo.\nJannika jätti sinkkunsa Yle X:lle ja seuraavaksi se jo soikin kanavalla. Siitä alkoi Jannika B:n nousukiito.\n– Sen jälkeen olin kuin karkkikaupassa ja sain valita, kenen kanssa aloitan yhteistyön.\nEi siis ihme, että Yle X nimesi Jannikan Tee-se-itse-popittareksi.\nEikä naiselta ole rohkeutta, yrittäjähenkisyyttä tai tekemisen halua puuttunut muutenkaan. Lopputyönsäkin Jannika on tehnyt keikkatyön arvonlisäverotuksesta. Nuori nainen marssi jopa pääministerin pakeille arvonlisäverotusasiansa kanssa!\n– Mistä vielä löytäisin sen saman rohkeuden, jolla nuorempana menin pää edellä tilanteisiin. Silloin en pelännyt mitään. Lapsen myötä minusta on tullut varovaisempi, Jannika mietiskelee heittäytymiskykyään.\nJannika B:n sinkku Niagara julkaistiin eilen.\nJannika B tuoreesta singlestään: "Heikkoudestaankin kertominen on rohkeutta"


Ota yhteyttä - Discovered\nOnko sinulla kysyttävää eksoottisista hedelmistä tai vihanneksista? Tai onko sinulla mahdollisesti vinkki tai ruokaohje, jonka tahtoisit jakaa kanssamme?\nJos on, ota meihin yhteyttä!\nDiscovered on Farmhouse International. Oyj:n tuotemerkki. Tahtoisitko esitellä Discoveredia sinun alueellasi tai tahtoisitko puhua kanssamme? Ota yhteyttä Farmhouse!\nKiitos tekemämme markkinointitutkimuksen, meillä on nyt tarkka mielikuva kuluttajista, jolla voimme auttaa ja tukea omia kuluttajiamme heidän myyntityössään. Jos olemme onnistuneet innostamaan sinua intohimollamme ja lähestymistavallamme, ole hyvä ja ota yhteyttä meihin, niin voimme selvittää, kuinka voimme auttaa sinua laajentamaan sinun eksoottisuuksien myyntiä seuraavalle tasolle. Palvelumme ei lopu tuotteiden toimitukseen – me autamme sinua myös sinun myyntitoimessasi.


Villejä Lupiineja: Terveisiä...\nEilen palasimme äiti-tytär-laatulomalta\ntakaisin kotoisiin maisemiin.\nOlimme siis viikon Kreetalla, Haniassa\nja majoituimme Malemen kylään Imperial-nimiseen\nHotelli oli meille jo ennestään\ntuttu ja turvallinen. Olemme olleet samassa hotellissa kaksi\nkertaa aikaisemmin. Ai miksikö samaan hotelliin ja paikkaan?\nNo, kun se vaan on niin paras.\nJoka vuosi hotelliin tulee jotakin uutta\nja tällä kertaa lapsille oli rakennettu\nHotellihuoneemme oli uudella puolella ja\nhuoneemme yläpuolelle oli uima-allas\nja kattoterassi, jolla vietimme paljon aikaa.\nTarkoituksemme oli lähteä ns. löhölomalle\nja siinä onnistuimme kyllä melkein 100%:sesti.\nNautittiin auringosta, hyvästä ruuasta, ihanista\nmaisemista ja toistemme seurasta.\nSuosittelen lämpimästi hotellia\njos mielitte reissuun esim. pienten lasten kanssa.\nMike ja Andreas, jotka pyörittävät hotellia,\novat todella lapsirakkaita ja hotellilla\nonkin jo suuri vakituinen kannattajakunta.\nHotellihuoneemme oli aivan tuon vasemmalla olevan kattouima-altaan alapuolella.\nAllasalue upeassa iltavalaistuksessa.\nYhtenä päivänä innostuimme tekemään pitkän\nkävelyreissun ja bongasimme tämän autioituneen\ntalon aivan vilkkaan päätien varressa.\nPieni kirkko oli juuri maalattu ja\nhohti valkoisena auringossa.\nTuo sininen väri on aivan ihana.\nKeväällä kukat ja muukin luonto on vielä ihanan värikäs.\nLoppukesästä kuivuus tekee tehtävänsä...\nHotellin lähistöllä on kaksi markettia\nja toisessa oli näin hyvä valikoima hatuja.\nHotellilla on aivan ihan ravintola,\njosta sai parasta Tzatzikia...\nTämä Mythos cafe bar sijaitsi\nrantakadulla ja sieltä sai parasta pastaa ja pizzaa.\nPizza paistettiin avotulella.\nPaikka oli ihana illalla auringon laskiessa ja palvelu\nSieltä sai myös ihanaa valkosipulileipää..\n...uunituoretta leipää Tzatzikin kanssa.\nTuoreista appelsiineista puristettua mehua!\nNämä maisemat sykähdyttävät\nkauneudellaan aina uudestaan\nOli kyllä aivan ihana loma kaikin puolin\nja nyt arki saa tulla!\nNyt tuli aika paljon kuvia tähän postaukseen,\ntoivottavasti jaksoit katsoa kaikki!\nLähettänyt Marita - Villejä Lupiineja klo 7.21\nMarikaH 25. toukokuuta 2015 klo 7.27\nIhania maisemia ja lomatunnelmia! Meilläkin on tänä kesänä Kreeta ohjelmassa :)\nMarita L 26. toukokuuta 2015 klo 18.18\nVoi miten ihanaa, että teillä on matka vielä edessä! Kreeta on kyllä niin mahtava saai ja suht koht lyhyen lentomatkan päässä. Eikös olekkin ihanaa kun on jotain kivaa tiedossa mitä odottaa? Minäkin lähtisin jo takaisin!\nSari Riekkola 25. toukokuuta 2015 klo 8.15\nLomapaikkanne näyttää ihanalta ja kauniilta<3\nMukavaa, kun loma meni hyvin ja nyt olette turvallisesti kotona:)\nKiitos Sari! Ihan täällä ollaan jo päästy hyvin käsiksi arkeen!\nKirsti 25. toukokuuta 2015 klo 9.26\nIhanalta näyttää lomapaikka ja ruuat ♥\nMarita L 26. toukokuuta 2015 klo 18.19\nPaikka oli kyllä niin <3!! Lähtisin takaisin vaikka heti!\nKata Maria 25. toukokuuta 2015 klo 10.54\nMahtavan näköinen paikka ja mitä herkullisemman näköisiä ruokia! :)\nKyllä siellä sai masunsa täyteen ja niin hyvää se oli!\nAnnukka 25. toukokuuta 2015 klo 11.46\nNyt iski haikeus <3. (Olin aikanaan Kreetalla matkaoppaana ja siitä tuli mulle tosi tärkeä paikka. Ja onhan se niin ihana. Sopivan pieni, mutta samalla sopivan suuri. Harvoin enää nykyään iskee matkakuume, mutta näitten kuvien perusteella kyllä tekis mieli lähteä käymään. Taitavasti olit kuvannut)\nMarita L 26. toukokuuta 2015 klo 18.21\nKiitos Annukka! No mutta sinullehan tuo onkin sitten tuttu saari. Laskeskelin, että itse olen ollut tuolla Haniassa yhteensä kuusi kertaa. Kolme kertaa eri hotellissa kuin nyt. Kreeta on vienyt kyllä niin sydämeni! <3\nhappystarhome 25. toukokuuta 2015 klo 18.58\nIhania lomakuvia postauksessasi <3 Aurinkoista viikkoa :)\nMarita L 26. toukokuuta 2015 klo 18.22\nEerika 25. toukokuuta 2015 klo 20.16\nOijoi, mitä kuvia <3\nPia / Kotini ja maisemani 25. toukokuuta 2015 klo 20.24\nAiaiaiaiaiai! Täällä Kreikka-fani kieriskelee tuskissaan ja matkakuumeissaan näiden kuvien äärellä :) Ihanat kuvat ja ihana saari! <3\nMarita L 26. toukokuuta 2015 klo 18.23\nKiitos Pia! Siihen kuumeeseen ei taidakkaan Buranat auttaa vai mitä? :)\nPia / Kotini ja maisemani 26. toukokuuta 2015 klo 18.25\nEi auta ei! ;)\nKati - tavallista arkea 26. toukokuuta 2015 klo 16.45\nHienoja kuvia. Varmasti ihana paikka lomailla.\nKiitos Kati! Aivan mahtava paikka...en kyllästy siihen koskaan!\nNiin ihanaa arvontaa...\nTänään postilaatikossa odotti...


Koiria ja possuja: Järjestetty avioliitto: miten tutustutan marsut toisiinsa?\nWahnsinn G. 16. marraskuuta 2017 klo 5.53\nOi miten oli hauska lukea tämä postaus, tuli niin elävästi mieleen Kauhiksen muutto akkalaumaan silloin reilu pari vuotta sitten. Muistan kuinka ihastelin tilanteen rauhoittumisen jälkeen juuri tuota entisestään monipuolistunutta äänimaailmaa. ❤\nRosa 18. marraskuuta 2017 klo 20.28\nKun Eliot on aiemmin asunut vain uroksen kanssa, niin meno on kyllä ihan erilaista! Hyvässä ja huonossa :'D Mut on ne vaan niin söpö pari Essin kanssa <3\nJärjestetty avioliitto: miten tutustutan marsut to...


Meritxell Serret – Wikipedia\nMeritxell Serret i Aleu (s. 1975 Vallfogona de Balaguer) on katalonialainen poliitikko. Hän edustaa Katalonian tasavaltalaista vasemmistoa ja toimi Katalonian aluehallinnon maatalousministerinä Carles Puigdemontin johtamassa hallituksessa, joka järjesti 1. lokakuuta 2017 kansanäänestyksen Katalonian itsenäistymisestä. Serret lähti Puigdemontin ja kolmen muun ministerin (Antoni Comín, Lluís Puig ja Clara Ponsatí) kanssa Belgiaan maanpakoon Espanjan nostettua kansanäänestyksen järjestämisen takia heitä vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Espanja antoi heistä myös eurooppalaisen pidätysmääräyksen, mutta perui sen myöhemmin 5. joulukuuta 2017.\nUusissa Katalonian parlamenttivaaleissa 21. joulukuuta 2017 yhä maanpaossa ollut Serret valittiin uudelleen parlamenttiin. Hän kuitenkin ilmoitti 28. tammikuuta 2018 samaan aikaan Ponsatín ja Puigin kanssa luopuvansa parlamenttipaikastaan varmistaakseen pääministeriäänestyksessä itsenäisyysmielisen enemmistön, sillä Espanjan korkein oikeus oli torpannut maanpaossa olevilta edustajilta oikeuden valtuuttaa toisen edustajan äänestämään istunnossa puolestaan.\nSerretin kohdalla kapinasyytettä (kat. rebel·lió) lievennettiin maaliskuussa 2018 syytteeksi "kansalaistottelemattomuudesta" (kat. desobediència) ja "julkisten varojen väärinkäytöstä" (kat. malversació). Espanja uusi 23. maaliskuuta 2018 aiemmin jäädytetyn eurooppalaisen pidätysmääräyksen Puigdemontista ja useasta muusta maanpaossa olevasta katalaanipoliitikosta, mukaan luettuna Serret, joka ilmoittautui itse poliisille Belgiassa 5. huhtikuuta 2018 yhdessä muitten Belgiassa yhä olleitten eli Comínin ja Puigin kanssa. Heitä ei kuitenkaan pidätetty ja he saivat odottaa Espanjan vaatiman luovutuksen oikeuskäsittelyä Belgiassa vapaana. Heille ei myöskään määrätty takuita, eikä passeja takavarikoitu, vaikka heiltä kiellettiinkin Belgiasta poistuminen. 16. toukokuuta 2018 Belgian oikeus ilmoitti, että Serretiä, Comínia ja Puigia ei luovuteta Espanjaan.\nNoudettu kohteesta ”https://fi.wikipedia.org/w/index.php?title=Meritxell_Serret&oldid=17308621”\nSivua on viimeksi muutettu 16. toukokuuta 2018 kello 13.58.


Raskaus kuukausi kuukaudelta - Kaksplus.fi\nLue mitä kullakin raskausviikolla tapahtuu.\nRaskausviikot alkavat laskennallisesti kertyä viimeisten kuukautisten alkamispäivästä, vaikkei nainen vielä raskaana olekaan. Hedelmöityshän tapahtuu tästä vasta noin kahden viikon kuluttua, minkä takia raskausviikkoluku ei vastaa sikiön todellista ikää, joka on aina kaksi viikkoa vähemmän. Eli oikeasti kaikki alkaa hedelmöityksestä ja kolmannen raskausviikon alusta.\nHedelmöitynyt munasolu alkaa jakaantua jo munanjohtimessa, ja neljänteen päivään mennessä se on muurainasteessa, 16-32-soluinen ”vadelma”. Määrätietoisesti tämä ihmisenalku matkaa munanjohdinta pitkin kohti kohtua ja on perillä 3.-4. päivänä hedelmöitymisestä.\nSolurykelmää aletaan kutsua blastokystaksi, joka suojaketostaan kuoriuduttuaan kiinnittyy suunnilleen kuudentena päivänä kohdun limakalvolle. Samalla sen solut alkavat erilaistua osiin, joista kehittyvät varsinainen alkio, istukka ja sikiökalvot.\nNeljännellä raskausviikolla, toisella viikolla hedelmöityksen jälkeen, rakkulan keskelle solurakenteiden väliin kehittyy alkiolevy, jossa kaikki sikiön rakennusaiheet ovat olemassa. Blastokystan viestit saavat aikaan sen, että kohdun limakalvo alkaa paksuuntua ja sen seinämien kudokset muuttuvat joustavammiksi ja turpeammiksi.\nTiukasti alustaansa kiinnittynyt alkiorakkula paisuu edelleen, ja sen solut jakautuvat muutaman kerran vuorokaudessa. Osa solukosta muodostaa tulokkaan ”evääksi” ruskuaispussin, joka aluksi ruokkii ihmisenalkua, toimii aineenvaihdunnan varastona ja ensimmäisten verta muodostavien solujen syntypaikkana.\nViidennellä raskausviikolla kohdun sisältöä aletaan varsinaisesti kutsua alkioksi. Sen solut järjestäytyvät ja erilaistuvat kolmeksi alkiokerrokseksi, jolloin pyöreähkö solujoukko muuttuu muodoltaan pitkulaiseksi ja saa vähitellen nisäkkäiden ominaispiirteitä.\nKahden millimetrin pituisen alkion pintakerroksesta kehittyvät, aivot, selkäydin, hermoradat, iho, karvat, tali- ja hikirauhaset. Keskikerroksesta muodostuvat luu-, lihas- ja sidekudokset, verenkiertoelimistö, sukurauhaset sekä munuaiset. Sisäkerroksesta rakentuvat ruoansulatuselimistö ja keuhkot.\nKuudennen raskausviikon lopulla alkio on neliviikkoinen ja vasta noin kuusimillinen, mutta tarkimmilla ultraäänilaitteilla voidaan jo havaita, että sen alkeellinen sydän sykkii 140-150 kertaa minuutissa. Pää ja selkänikamapylväs, tuleva selkäranka, erottuvat nyt selvästi, ja alkio on voimakkaasti vatsapuolelle käyristynyt. Myös käsien ja pari päivää myöhemmin jalkojen aiheet alkavat työntyä esiin.\nVastedes tulokkaan pituusmitta voidaan määrittää ultraäänitutkimuksessa entistä tarkemmin, ja se ilmaistaan yleensä päälaki-pakaramittana. Kahdeksannen raskausviikon lopulla kohdun asukas on noin 17-millinen ja painaa noin 1,5 grammaa.\nKäsien ja jalkojen silmumaiset alut ovat muutamassa viikossa levinneet lastamaisiksi, kehittyvät edelleen, venyvät pituutta, ja sormet alkavat muotoutua hieman aiemmin kuin jalkaterät ja varpaat. Selkäydin saa verhokseen nikamat, ja kylkiluiden aiheet kasvavat ja yhtyvät lopulta rintakehän keskialueella. Alkio saa yhä enemmän ihmismäisiä piirteitä. Sen kasvoissa kaikki on jo periaatteessa kohdallaan, vaikkakin nenä on vielä leveä, tummat silmät ovat suuret ja loitolla toisistaan.\nTulokkaassa ei ulkoisesti tapahdu suuria, mutta sen elintoiminnot kehittyvät ja ihmisalku kasvaa hurjasti. Kuun alussa alkio on 25-28 millimetriä ja kuun lopussa jo noin yhdeksän senttiä pitkä ja noin 35-grammainen.\nVauvanalku alkaa muistuttaa nukkeolentoa, jolla on likimain kaikki elimet. Suolisto ja munuaiset kehittyvät, ja näihin aikoihin ihmistaimi jo erittää lapsiveteen pikkutippoja virtsaa. Aivosolut alkavat etsiytyä toistensa yhteyteen. Ne muodostavat alkeellisia hermoratoja. Pian keskushermosto lähettää viestejä elimistöön, ja jotkut refleksit ovat jo toimintakykyisiä.\n10. raskausviikon tietämillä odotus on edennyt helpottavaan vaiheeseen, jolloin sikiön kehityksen kannalta kriittisimmät vaiheet alkavat olla takana. Epämuodostumien syntyriski vähenee ja keskenmenot harvinaistuvat.\nAlkiovaiheessa verisolut syntyivät ruskuaispussissa, joka on nyt tehnyt tehtävänsä. Noin 11. raskausviikosta lähtien sikiön maksa, perna ja pian myös luuydin tuottavat verisoluja. Aivot hermoratoineen tulevat yhä merkityksellisemmiksi, eikä ihmisenalkua enää kutsuta alkioksi, vaan sikiöksi.\nSilmät siirtyvät lähemmäksi nenänvartta ja peittyvät luomilla, jotka pysyvät tiukasti kiinni muutaman kuukauden. Sikiö säpsähtelee, avaa ja sulkee nyrkkejään, kurtistaa silmäkulmiaan, ojentelee ja kääntelee päätään. Kehitys etenee päästä varpaisiin, minkä takia jalat tottelevat käskyjä hieman myöhemmin. Vauvanalku harjoittelee hengitysliikkeitä, aukoo ja sulkee suutaan ja nikottelee. Sikiön voimisteluharjoitukset eivät vielä tunnu, koska lapsella on runsaasti tilaa. Lisäksi kohtu on edelleen lantion luumaljassa, minkä takia muksahdukset eivät välity vatsanpeitteisiin.\nÄidin ja istukan tuottamien, raskautta ylläpitävien hormonien lisäksi lapsen oma umpieritys alkaa toimia. Esimerkiksi kilpirauhanen erittää aivojen, luuston ja ihon kehitykselle välttämätöntä tyroksiinihormonia.\nSikiön kasvu on edelleen nopeaa. Kuun alussa tulokas on noin 11, mutta kuun lopulla jo noin 16 senttiä pitkä ja painaa noin 100 grammaa. Käsivarret ovat kasvaneet, ja lapsi ylettyy nyt imemään peukaloaan. Huulet reagoivat kosketukseen, ja sikiö vie tämän tästä sormensa suulleen.\nUlkoiset sukuelimet alkoivat eriytyä jo 11.-12. viikolla, mutta ovat vasta 14. raskausviikon lopulla niin kehittyneet, että lapsen sukupuoli voidaan erottaa ultraäänitutkimuksessa.\nRustomainen tukiranka rakentuu lujemmaksi, ja ensin pienten käsien ja hieman myöhemmin jalkojen sisään kehittyy varsinaisia luita. Sormissa ja varpaissakin on jo kynnet.\nSikiön aistijärjestelmät kypsyvät kaiken aikaa. Joidenkin tutkimusten mukaan muun muassa makuaisti olisi tässä vaiheessa niin valmis, että lapsi pystyisi jo erottelemaan makuja.\nKarva-aiheiden kehitys alkaa jo kolmannella raskauskuukaudella, ja nyt karvoja nousee huulien yläpuolelle, otsaan ja silmäkulmiin. Tämä on alkua untuvaiselle lanugokarvoitukselle, joka pian peittää ihoa kaikkialta. Täydellisimmillään karvoitus on seitsemännellä kuukaudella, mutta ennen syntymää nukkapeite häviää hiuksia ja kulmakarvoja lukuun ottamatta.\nNämä viikot ovat äideille ihania, sillä suurin osa heistä alkaa tässä vaiheessa tuntea vauvansa liikkeet. Uudesti synnyttävät saattavat erottaa kevyitä tuntemuksia jo 16. raskausviikolla, ensikertalaiset yleensä 2-4 viikkoa myöhemmin.\nSikiö on kuun alussa noin 18 senttiä pitkä ja painaa liki 200 grammaa. 20. viikon lopulla raskaus on puolivälissä ja tulokas 25-senttinen ja noin 300-grammainen. Lapsen kasvonpiirteet kaunistuvat, sillä nenä ja huulet saavat lopullisen muotonsa.\nUlkokorvan kehitys on alkanut kahdeksannella raskausviikolla, mutta nyt lehtitaitos aukeaa ja muotoutuu kuukauden sisällä valmiin korvan näköiseksi. Myös korvan sisäosat ovat kehittyneet niin, että sikiö pystyy jo 17. raskausviikon lopulla kuulemaan kohtuun äitinsä puheen, sydämen ja suoliston ääniä.\nKasvonpiirteet ovat selkeät, mutta niistä puuttuu vielä vauvamainen pyöreys. Silmät ovat ulkonevat, ja pää on edelleen suuri: kolmannella kuukaudella se oli lähes vartalon pituinen, ja vielä nytkin pää muodostaa noin kolmasosan lapsen koko pituudesta. Epäsuhtainen kasvu johtuu lähinnä siitä, että päähän ja eturuumiiseen ohjautuu hapekkaampaa ja ravinteikkaampaa verta kuin raajoihin ja takaruumiiseen. Aktiivisessa kehitysvaiheessa olevat elimet tarvitsevat verta enemmän kuin ”uinuvassa” vaiheessa olevat.\nKun raskaus on edennyt 20. viikon paikkeille, sikiön liikkeet voimistuvat ja alkavat tuntua äidistä pieniltä kopsahduksilta alavatsassa. Valtaosa liikkeistä on refleksinomaisia, mutta ne ovat alkua sen opettelulle, miten vartalon eri osat toimivat.\nSen lisäksi, että vauva kuulee, hän alkaa myös reagoida kohdun ulkopuolisiin tapahtumiin ja saattaa säpsähtää kovia ääniä ja pamauksia. Myös silmät kehittyvät näihin aikoihin rakenteellisesti valmiiksi, mutta näkökyky kypsyy vielä pitkään syntymän jälkeen. Vaikka sikiön silmäluomet ovat edelleen kiinni, väitetään, että lapsi tutkimusolosuhteissa reagoi voimakkaaseen valoon.\nVauvan liikkeissä on jo havaittavissa kokonaisvaltaisuutta. Kun kädet heilahtavat, myös jalat liikkuvat. Tämä osoittaa, että sikiön hermoradat ovat alkaneet kytkeytyä toisiinsa. Lapsi venyttelee, harjoittelee tarttumista sekä vartalon ja raajojen ojentamista, mikä on välttämätöntä, jotta luusto ja lihaksisto kasvaisivat normaalisti.\nIhmistaimi on kuun alussa noin 27-senttinen ja noin 350-grammainen. Näihin aikoihin kasvu hieman hidastuu, koska uusia soluja ei enää synny entisellä kiihkeydellä. Lapsi on varreltaan vielä hentoinen, sillä rasvakudos alkaa varsinaisesti paksuuntua vasta loppuraskaudesta. Iho on punakka, ohut ja ryppyinen, ja sitä peittää lanugokarvoituksen lisäksi valkoinen ja tahnamainen lapsenkina, jota on eniten poimupaikoissa. Karvoituksen merkitystä ei tarkkaan tunneta. Se saattaa olla tarpeeton jäänne ihmisen kehityshistoriasta, tai toimia ihoa tulehduksilta suojaavan kinan paikallaan pitäjänä.\nKuun lopussa tulokas on 31-senttinen ja noin 600-grammainen. Jos lapsi jostain syystä syntyisi nyt, hän saattaisi jo selviytyä tehokkaan keskoshoidon ansiosta. Pienimmät eloonjääneet keskoset ovat painaneet alle puoli kiloa.\nKansainvälisen käytännön mukaan sikiön maailmaan tulo rekisteröitäisiin näihin aikoihin syntymäksi eikä enää keskenmenoksi. Rajana pidetään 22 raskausviikkoa tai 500 gramman painoa.\nKun lapsi ei enää voi tehdä voltteja kohdussa, hän testaa tasapainoaistiaan vaihtelemalla asentojaan. Äiti tuntee liikkeet järistyksinä, jotka siirtävät mahakumpua puolelta toiselle. Jumpalla on merkityksensä, sillä se auttaa lapsen hermostoa kypsymään ja on perusta motoriikan kehitykselle.*\nTulokas on kuun alussa noin 36-senttinen ja noin 1 300 gramman painoinen ja todella ahkera treenaaja. Vaikka kohtu alkaa käydä ahtaaksi, tutkimusten mukaan sikiön liikkuminen on kiihkeintä juuri 26.-32. viikolla.\nKyse on välttämättömästä harjoittelusta. Alati valmiimmaksi kehittyvä keskushermosto vaatii ja mahdollistaa koko ajan enemmän. Kun keho jumppaa, myös aivot voimistelevat. Ne tukevat toisiaan, ja valmiudet kasvavat ja kehittyvät.\nHoikkana pysynyt sikiö alkaa nyt tosissaan saada rasvakudosta ihonsa alle, ja sen paino nousee noin 200 grammaa viikossa. Kuun lopussa vauva on noin 40-senttinen ja jo 1 900-grammainen.\nKohdun seinämät ovat venyneet ja ohentuneet alkuraskaudesta, mikä tarjoaa vanhemmille uudenlaisia elämyksiä. Vauvaa voi melkein tunnustella ja silitellä mahan ulkopuolelta. Silloin tällöin lapsi nostattaa käsillään ja jaloillaan vatsakummulle teräviä kumpareita. Kun niihin koskee, vauva yleensä reagoi sipaisuun ja siirtää raajansa muualle. Jostain syystä tulokas on villeimmillään iltayöstä, eivätkä hänen liikkeensä ole enää aina pehmeitä. Potkut voivat melkein sattua, etenkin, kun ne osuvat arkoihin kylkikaariin tai häpyluun tietämille. Näihin osuminen riippuen siitä, onko lapsi kohdussa pää ylös- vai alaspäin.\nNoin 97 prosenttia vauvoista asettuu 34.-36. raskausviikkoon mennessä kohdussa pää alaspäin, ja vain kolmisen prosenttia on tulossa maailmaan ns. perätilassa esimerkiksi pakarat tai jalat edellä.\nIhmistaimi on kuun alussa noin 42-senttinen ja noin 2 100-grammainen – viittä vaille valmis. Hermosolut ovat kehittyneet, ja muutkin solut ovat määrällisesti saavuttaneet lähes lopullisen tasonsa. Ne ovat kuitenkin kooltaan pieniä ja kasvavat edelleen.\nTulokkaan rasvakerros ei vielä ole riittävän paksu, ja hänen lämmönsäätelyjärjestelmänsä toimii edelleen puutteellisesti. Liioin keuhkot eivät ole vielä valmiit, eikä lapsella ole samaa vasta-ainevarastoa kuin täysaikaisella vauvalla. Puutteista huolimatta lapsella olisi sairaalavalvonnassa jo hyvät mahdollisuudet selviytyä kohdun ulkopuolella.\n32.-36. viikolla suurin osa vauvoista asettuu kohdussa pää alaspäin, mutta lapsi voi vielä vaihtaa asentoa ja käännellä selkäänsä puolelta toiselle. 35. viikon tietämillä kohtu on korkeimmillaan ja ulottuu palleaan asti.\nSikiön untuvainen lanugokarvoitus alkaa vähetä, mutta iho on edelleen lapsenkinan peitossa. Lapsiveden määrä on seitsemisen viikkoa ollut suurimmillaan ja alkaa loppukuusta vähetä. Kohtu ei yksinkertaisesti voi venyä loputtomiin, sillä tulokas on 36. viikon lopulla jo noin 47-senttinen ja noin 2 700-grammainen.\nJos vauva vielä 37. viikon paikkeilla istuu kohdussa pakaroillaan, hänet voidaan yrittää kääntää. Ulkokäännös tehdään sairaalassa, ja siinä lääkäri painelee kohtua ulkopuolelta siten, että lapsen peräpää saataisiin nousemaan.\nNoin 30-50 prosenttia vauvoista jää toivottuun asentoon, ja loput kiepsahtavat takaisin perätilaan. Yleensä käännöstä yritetään enintään kahdesti. Operaatio ei satu eikä siihen sisälly mainittavia riskejä. Jos käännös ei onnistu, synnytystapa ratkaistaan aina yksilöllisesti.\nNäihin aikoihin, viimeistään 40. viikolla, lapsi ankkuroi päänsä häpyluiden yläaukeamaan. Uudestisynnyttäjän vauva saattaa vielä pyörähdellä lähtökuopassaan akselinsa ympäri, mutta ei yleensä enää muuten vaihda asentoaan.\nUsein äidit huomaavat vauvan laskeutumisen siitä, että pallean seudulle tulee jälleen tilaa. Hengittäminen helpottuu, mutta vauva painaa nyt virtsarakkoa ja juoksuttaa äitiä tiheästi vessassa.\n38. viikon lopulla vauva on termien mukaan täysiaikainen, mutta ihanne olisi, että hän lämmittelisi vielä hetken alkukodissaan. Jo viikon päästä rasvakerrosta on niin paljon, että vauvan iho on sileä ja rypytön. Kinaa on iholla entistä vähemmän, ja lanugokarvoitusta enää paikka paikoin selässä, olkapäissä ja ohimoilla.\nTässä vaiheessa vauvan kasvu hieman hidastuu, osittain parhaimmat päivänsä nähneen istukan, osittain sikiön kasvua säätelevien tekijöiden takia. Tämä on synnytyksen kannalta tarkoituksenmukaista, sillä vauva voi viipyä kohdussa vielä kolmisenkin viikkoa. Normaali raskauden kesto vaihtelee 38:sta 42. viikkoon. Tulija voi tällöin olla pituudeltaan 47-56-senttinen ja painoltaan 2 500-5 000-grammainen. Keskimäärin lapset ovat syntyessään 50-51-senttisiä ja 3-4-kiloisia.\nKohdun sijainti/koko ja raskausviikot?\nLokakuun Lapsoset Elo- Syyskuussa 2017 ❤


Valinnat Alue: Ei rajoitusta BelgiaSaksaSaksa: Baijerimax. 10km Asemaan Bonäs MORAmax. 25km Asemaan Bonäs MORAmax. 50km Asemaan Bonäs MORAmax. 100km Asemaan Bonäs MORAmax. 200km Asemaan Bonäs MORAmax. 300km Asemaan Bonäs MORAmax. 400km Asemaan Bonäs MORAmax. 500km Asemaan Bonäs MORAmax. 750km Asemaan Bonäs MORAmax. 1,000km Asemaan Bonäs MORAmax. 1,500km Asemaan Bonäs MORAmax. 2,000km Asemaan Bonäs MORAmax. 3,000km Asemaan Bonäs MORA Alueen ulkopuolella BelgiaAlueen ulkopuolella SaksaAlueen ulkopuolella Saksa: Baijerimin. 10km Asemaan Bonäs MORAmin. 25km Asemaan Bonäs MORAmin. 50km Asemaan Bonäs MORAmin. 100km Asemaan Bonäs MORAmin. 200km Asemaan Bonäs MORAmin. 300km Asemaan Bonäs MORAmin. 400km Asemaan Bonäs MORAmin. 500km Asemaan Bonäs MORAmin. 750km Asemaan Bonäs MORAmin. 1,000km Asemaan Bonäs MORAmin. 1,500km Asemaan Bonäs MORAmin. 2,000km Asemaan Bonäs MORAmin. 3,000km Asemaan Bonäs MORA\nCurrent date/time and default timezone: 18:16:12 UTC


TT 2019:2 - Työtuomioistuin\nEtusivu » Ratkaisut » TT 2019:2\nDiaarinumero: R 91/18\nToimihenkilöiden työtaistelun syynä oli työehtojen heikentyminen liikkeen luovutuksella tapahtuneen toiminnan ulkoistamisen myötä. Työtaistelu oli siten kohdistunut työehtosopimuksen työsuhteeseen ottamista ja sen päättämistä sekä työnjohtoa koskevaan määräykseen. Ammattiosastot ja ammattiliitto myönsivät rikkoneensa työrauhavelvollisuutensa ja ne tuomittiin hyvityssakkoon.\nKeski-Suomen ICT Pro ry\nX Oy:n (jäljempänä X) työntekijät ryhtyivät työtaisteluun, joka alkoi torstaina 1.6.2017 kello 00.00 ja päättyi perjantaina 2.6.2017 kello 23.59. Lakkoon osallistui Mikkelin Seudun Toimihenkilöt Pro ry:n ja Keski-Suomen ICT Pro ry:n jäseniä. Osallistuneiden määrä on asiassa riitainen seikka.\nLakon syynä oli ollut se, että Suomen digitaalinen puolustusvalmius oli ulkoistettu liikkeen luovutuksella puolustusvoimilta X Oy:lle vuonna 2015, minkä johdosta entisten virkamiesten työehdot olivat heikentyneet.\nMikkelin Seudun Toimihenkilöt Pro ry:ssä on maksavia jäseniä 652 henkilöä ja Keski-Suomen ICT Pro ry:ssä 673 henkilöä.\n- tuomitsee Ammattiliitto Pro ry:n hyvityssakkoon ensisijaisesti työrauhavelvollisuuden ja toissijaisesti valvontavelvollisuuden rikkomisesta,\n- tuomitsee Mikkelin Seudun Toimihenkilöt Pro ry:n hyvityssakkoon ensisijaisesti työrauhavelvollisuuden ja toissijaisesti valvontavelvollisuuden rikkomisesta,\n- tuomitsee Keski-Suomen ICT Pro ry:n hyvityssakkoon ensisijaisesti työrauhavelvollisuuden ja toissijaisesti valvontavelvollisuuden rikkomisesta ja\n- velvoittaa Ammattiliitto Pro ry:n, Mikkelin Seudun Toimihenkilöt Pro ry:n ja Keski-Suomen ICT Pro ry:n yhteisvastuullisesti suorittamaan kantajalle korvaukseksi oikeudenkäyntikuluista 3.805 euroa korkolain 4 §:n 1 momentin mukaisine viivästyskorkoineen kuukauden kuluttua tuomion antamisesta lukien.\nKyseessä oli laiton työtaistelu, johon osallistui yhteensä 53 kuultaviin ammattiosastoihin kuulunutta toimihenkilöä.\nTyötaistelu kohdistui työehtosopimuksen 3 §:n 1 kohdan määräykseen, jonka mukaan työnantajalla on oikeus ottaa työsuhteeseen ja päättää työsuhde työlainsäädännön mukaisesti sekä määrätä työn johtamisesta.\nAmmattiliitto Pro ry on toimeenpannut työtaistelun ja edistänyt sen kulkua tiedottaessaan siitä muun muassa internetsivuillaan.\nPALTA ry on 1.6.2017 saatuaan tiedon laittomasta työtaistelusta lähettänyt vastaajalle kirjallisen valvontakirjeen, jossa PALTA ry on todennut työtaistelun laittomaksi ja vaatinut välittömiä toimenpiteitä työrauhan palauttamiseksi sekä ilmoitusta näistä toimenpiteistä.\nVastaaja ei ole ryhtynyt mihinkään toimenpiteisiin. Työtaistelu on kestänyt ilmoitetun ajan.\nMikkelin Seudun Toimihenkilöt Pro ry:n luottamusmies on tiennyt työtaistelusta etukäteen ja osallistunut siihen.\nKuultava ei ole ryhtynyt mihinkään toimenpiteisiin työtaistelun päättämiseksi ja työrauhan palauttamiseksi, vaan on päinvastoin hyväksynyt laittoman työtaistelun ja ollut mukana järjestämässä sekä tukemassa sitä.\nKeski-Suomen ICT Pro ry:n pääluottamusmies on tiennyt työtaistelusta etukäteen ja ollut myötävaikuttamassa siihen.\nKuultava ei ole ryhtynyt mihinkään toimenpiteisiin laittoman työtaistelun päättämiseksi ja työrauhan palauttamiseksi, vaan on päinvastoin hyväksynyt laittoman työtaistelun ja ollut mukana järjestämässä sekä tukemassa sitä.\nLaiton työtaistelu on kestänyt kaksi vuorokautta. Vastaaja on päätöksellään toimeenpannut työtaistelutoimenpiteen ja edistänyt sitä tiedottamisellaan. Kuultavat ovat vastaajan ohella vastuussa laittomien työtaistelutoimenpiteiden järjestämisestä ja tukemisesta. Ottaen huomioon muun muassa asiassa esitetty uutisointi, kyse on ollut tahallisesta ja suunnitelmallisesta työrauhasäännösten rikkomisesta, mikä osoittaa vakavaa piittaamattomuutta työehtosopimusmääräyksiä ja lainsäädäntöä kohtaan.\nTyötaistelutoimenpiteet ovat aiheuttaneet haittaa X:n toiminnalle. Ne ovat olleet esillä myös julkisuudessa, mikä on ollut omiaan vahingoittamaan X:n mainetta.\nAmmattiliitto Pro ry, Mikkelin Seudun Toimihenkilöt Pro ry ja Keski-Suomen ICT Pro ry ovat myöntäneet kanteen oikeaksi. Oikeudenkäyntikuluja on paljoksuttu 3.000 euroa ylittäviltä osin.\nTyötaisteluun on osallistunut 11 Mikkelin Seudun Toimihenkilöt Pro ry:n ja 37 Keski-Suomen ICT Pro ry:n jäsentä.\nHyvityssakon määrässä on otettava huomioon työtaistelutoimenpiteen lyhyt kesto ja siihen osallistuneiden toimihenkilöiden määrä. Kuultavien osalta on myös huomattava, että työtaistelutoimien aloittaminen oli perustunut vastaajan tekemään kuultavia velvoittavaan päätökseen.\nTyötaistelutoimenpiteet eivät olleet aiheuttaneet haittaa X:n toiminnalle. X oli ennen lakon toteutumisen varmistumista ryhtynyt siitä mahdollisesti aiheutuvien haittojen pienentämiseen järjestämällä työpaikalle työvoimaa hätätyövelvoitteeseen vedoten. Työt oli siten saatu asianmukaisesti hoidettua. Esimiehet olisivat joka tapauksessa voineet hoitaa työt lakon aikana, koska aluehallintovirasto oli katsonut, etteivät edellytykset hätätyön teettämiselle olleet täyttyneet.\n1. Ammattiliitto Pro ry:n uutinen 1.6.2017 "Lakko X Oy:ssä alkoi"\n2. Ammattiliitto Pro ry:n uutinen 1.6.2017 "Lakko X:ssä - henkilöstö haluaa neuvottelupöytään"\n3. PALTA ry:n valvontakirje 1.6.2017\n4. Ammattiliitto Pro ry:n uutinen 30.5.2017 "Valtio jätti verkkopuolustajansa heitteille"\n5. Ylen uutinen 1.6.2017 "Valtion tietoturvasta huolehtivat työntekijät lakkoon - työsopimus vaihtui, lomat lyhenivät"\n6. Helsingin Sanomien uutinen 1.6.2017 "Pimeneekö valtion salainen valokuituverkko? Turvallisuuden kannalta kriittisessä tietoverkossa muhii työriita"\n7. Hallintojohtaja A:n ja luottamusmies B:n välinen tekstiviestiketju\nX Oy:ssä järjestettiin edellä kuvatuin tavoin työtaistelu, joka alkoi torstaina 1.6.2017 kello 00.00 ja päättyi perjantaina 2.6.2017 kello 23.59.\nOsallistuneiden määrä on asiassa riitainen seikka. Muun selvityksen puuttuessa osallistujien määräksi on katsottava vastaajan myöntämät 11 Mikkelin Seudun Toimihenkilöt Pro ry:n ja 37 Keski-Suomen ICT Pro ry:n jäsentä.\nTyötaistelun syynä oli virkamiesten työehtojen heikentyminen liikkeen luovutuksella tapahtuneen toiminnan ulkoistamisen myötä. Työtaistelu kohdistui siten voimassa olevan työehtosopimuksen työsuhteeseen ottamista ja sen päättämistä sekä työnjohtoa koskevaan määräykseen.\nVastauksessa on myönnetty, että ammattiosastot sekä ammattiliitto ovat rikkoneet työrauhavelvollisuutensa.\nHyvityssakon määrää arvioitaessa on otettu huomioon työtaistelutoimenpiteen kesto, siihen osallistuneiden määrä, ammattiosaston koko ja muut työehtosopimuslain 10 §:ssä mainitut seikat. Lisäksi asiassa on otettu huomioon, että ammattiosastojen työtaistelutoimien aloittaminen oli perustunut ammattiliiton tekemään niitä velvoittavaan päätökseen.\nAmmattiliitto Pro ry, Mikkelin Seudun Toimihenkilöt Pro ry ja Keski-Suomen ICT Pro ry ovat oikeudenkäynnistä työtuomioistuimessa annetun lain 33 a §:n nojalla velvollisia korvaamaan Palvelualojen työnantajat PALTA ry:n oikeudenkäyntikulut. Oikeudenkäyntikuluvaatimusta on paljoksuttu siltä osin kuin se ylittää 3.000 euroa. Ottaen huomioon asian laatu ja sen hoitamisen vaatimat välttämättömät toimenpiteet sekä se, että asia on ratkaistu kirjallisessa menettelyssä, työtuomioistuin katsoo oikeudenkäyntikulujen kohtuulliseksi määräksi vastaajan ja kuultavien myöntämät 3.000 euroa.\nTyötuomioistuin tuomitsee työehtosopimuslain 8, 9 ja 10 §:n nojalla Mikkelin Seudun Toimihenkilöt Pro ry:n maksamaan Palvelualojen työnantajat PALTA ry:lle hyvityssakkoa työrauhavelvollisuuden rikkomisesta 1.300 euroa, Keski-Suomen ICT Pro ry maksamaan Palvelualojen työnantajat PALTA ry:lle hyvityssakkoa työrauhavelvollisuuden rikkomisesta 1.600 euroa ja Ammattiliitto Pro ry maksamaan Palvelualojen työnantajat PALTA ry:lle hyvityssakkoa työrauhavelvollisuuden rikkomisesta 2.600 euroa.\nAmmattiliitto Pro ry, Mikkelin Seudun Toimihenkilöt Pro ry ja Keski-Suomen ICT Pro ry velvoitetaan yhteisvastuullisesti suorittamaan Palvelualojen työnantajat PALTA ry:lle korvaukseksi oikeudenkäyntikuluista 3.000 euroa, mille määrälle on maksettava korkolain 4 §:n 1 momentin mukaista viivästyskorkoa kuukauden kuluttua tuomion antopäivästä lukien.


YK kiirehtii rauhanturvaajia Somaliaan - Ulkomaat - Uutiset - MTV.fi\nYK kiirehtii rauhanturvaajia Somaliaan\nUlkomaat Julkaistu 03.02.2007 02:52 (Päivitetty 05.02.2007 10:34)\nRauhanturvaajien saavuttua Etiopia voisi vetää joukkonsa Somaliasta ja maan poikkeustila voitaisiin kumota.\nYK:n turvallisuusneuvosto vaatii Afrikan unionia lähettämään nopeasti rauhanturvaajia Somaliaan. Rauhanturvaajien saavuttua Etiopia voisi vetää omat joukkonsa maasta ja Somalian hallitus puolestaan voisi kumota maahan julistetun poikkeustilan.\nEtiopian joukot auttoivat vuodenvaihteessa Somalian väliaikaista hallitusta syrjäyttämään islamistikapinalliset, jotka olivat vallanneet muun muassa Mogadishun. Vetäytymään pakotetut islamistit ovat kuitenkin jatkaneet iskujaan eri puolilla maata.\nSaksan hallitusrintama rakoili USA empii avaruusyhteistyötä Kiinan kanssa